ASNB bakal perkenal produk pelaburan global
Oleh MUHAMMAD IKHWAN IDERIS

18 November 2020, 9:57 pm
KUALA LUMPUR – Amanah Saham Nasional Bhd. (ASNB) bakal memperkenalkan produk pelaburan baharu pada sesi pelancaran Minggu Saham Digital (MSD) yang diadakan secara maya pada pukul 3 petang, Khamis, 19 November 2020.
Produk tersebut dijadualkan dilancarkan oleh Menteri Kewangan, Tengku Datuk Seri Zafrul Tengku Abdul Aziz.
Ketua Pegawai Eksekutif dan Pengarah Eksekutif ASNB, Mohammad Hussin berkata, produk baharu itu sedikit berlainan berbanding penawaran unit amanah ASNB sedia ada kerana ia berbentuk global.
“Kini dengan kadar dasar semalaman yang rendah pada 1.75 peratus, pendapatan tetap banyak berkurang dan sekiranya pasaran ekuiti domestik tidak meningkat kami terpaksa membuat pelaburan di luar negara.
“Disebabkan saiz dana ASNB yang besar kami perlu melaksanakannya secara berperingkat dan ada sekatan dikenakan pihak berkuasa untuk tidak menjejaskan kadar tukaran wang asing,” katanya kepada pemberita di sini semalam.

Menurut Mohammad, pelaksanaan MSD yang menggantikan Minggu Saham Amanah Malaysia (MSAM) bermula semalam sehingga 24 November telah dirancang sejak tahun lalu sebelum tercetusnya pandemik Covid-19 lagi untuk mencapai lebih banyak rakyat Malaysia.
Jelasnya, sejak MSAM diadakan 20 tahun lalu, program tersebut telah mencapai 3.29 juta rakyat, iaitu sekitar 10 peratus daripada populasi di negara ini dan pihaknya percaya program digital seperti MSD berpotensi membuat capaian lebih luas.

“Kita tidak boleh lari daripada arus pemodenan digital kerana masyarakat suka menghadap telefon pintar untuk tempoh yang lama, jadi dengan program MSD, ia akan dapat memenuhi gaya hidup mereka.
“Sebagai contoh, slot Cikgu CEO antara lain menampilkan Presiden Kumpulan dan Ketua Pegawai Eksekutif Maybank, Datuk Abdul Farid Alias, bukan mudah untuk tokoh seperti ini bercerita kepada kanak-kanak di pedalaman sekiranya bukan secara digital,” katanya.
Dalam pada itu, mengulas kepada pengeluaran simpanan unit amanah, khususnya Amanah Saham Bumiputera (ASB), Mohammad menjelaskan ramai yang membuat pengeluaran ketika awal pandemik sehingga Mac, namun pada April dan seterusnya, pengeluaran dilihat berkurangan.
“Mungkin kerana tiada keperluan disebabkan kurang aktiviti seperti membeli-belah dan melancong, atau ramai yang menanti kadar dividen diumumkan sebelum mahu membuat pengeluaran,” ujarnya.


Tarikh lain PRK Batu Sapi akan ditetapkan – SPR
Oleh MOHD. HUSNI MOHD. NOOR

18 November 2020, 9:30 pm
PUTRAJAYA – Suruhanjaya Pilihan Raya (SPR) memaklumkan apa-apa urusan yang telah bermula bagi proses Pilihan Raya Kecil (PRK) Batu Sapi tidak akan diteruskan.
Pengerusinya, Datuk Abdul Ghani Salleh berkata, satu tarikh lain akan dtetapkan bagi PRK berkenaan.
Beliau berkata, pihaknya mengambil maklum kenyataan Perdana Menteri Tan Sri Muhyiddin Yassin berhubung pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan yang diperkenankan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, hari ini.
“Pengisytiharan Proklamasi Darurat itu bagi membolehkan suatu ordinan dimashyurkan di bawah Fasal (2B) Perkara 150 untuk membatalkan tarikh yang telah ditetapkan bagi menjalankan Pilihan Raya Kecil (PRK) bagi P.185 Batu Sapi, Sabah,” katanya.
Al-Sultan Abdullah hari ini mengisytiharkan darurat di Parlimen Batu Sapi, Sabah dan bertitah supaya PRK Batu Sapi dibatal dan ditangguhkan demi keselamatan rakyat jelata dan kesejahteraan negara.
SPR sebelum ini menetapkan 5 Disember ini sebagai tarikh pengundian bagi PRK Batu Sapi manakala, tarikh penamaan calon pula ditetapkan pada 23 November ini dan tarikh undi awal pada 1 Disember depan. -K! ONLINE


LRA Rantau Panjang henti tugas
Oleh MOHD YUNUS YAKKUB

18 November 2020, 9:45 pm
SHAH ALAM – Loji Rawatan Air (LRA) Rantau Panjang terpaksa dihenti tugas petang tadi susulan pencemaran bau seakan bahan pelarut di muka sauk LRA berkenaan.
Lembaga Urus Air Selangor (LUAS) berkata, henti tugas LRA itu dilakukan pukul 7.10 petang tadi selepas 10 minit mengesan pencemaran tersebut.
“Bacaan pencemaran itu adalah pada paras 1 ton.
“LUAS, Pengurusan Air Selangor Sdn. Bhd (Air Selangor) dan pihak-pihak terlibat sedang menjalankan siasatan serta tindakan-tindakan mitigasi segera,” katanya dalam kenyataan di laman rasmi Facebooknya hari ini.
Setakat ini tiada sebarang kenyataan daripada Air Selangor berhubung jumlah pengguna terjejas akibat henti tugas itu.
Sementara itu, henti tugas itu telah mendapat pelbagai komen daripada pengguna di laman rasmi Facebook LUAS yang jelas akibat pencemaran itu.

Seorang pengguna Boboy Abd. Nasir dalam sindiran meminta pihak berkuasa memberikan jadual gangguan bagi memudahkan orang awam bersedia menghadapinya.
“Tolong tandakan tarikh-tarikh gangguan untuk bulan ini supaya senang kami siap sedia hadapi masalah yang takkan ada kesudahannya..,” katanya.
Antara komen yang dilontarkan pengguna laman media sosial
Malah seorang lagi pengguna, Siti Asmaul Husna memberikan respon “Kahkahkah.. air simpan hari tu tidak guna lagi, macam tahu saja ada masalah air lagi minggu ni.. tiap-tiap minggu tadah air senang aku bersalin nanti, banyak bergerak kan,” sindirnya.
Pada 10 November lalu, LRA Rantau Panjang antara empat LRA terpaksa dihenti tugas susulan pencemaran bau bahan pelarut.
Penutupan itu disebabkan tindakan sebuah premis penstoran yang membuang sisa industri menerusi lurang kumbahannya sehingga memasuki Loji Rawatan Kumbahan Indah Water Konsortium di Taman Velox sebelum mengalir ke Sungai Selangor. -K!ONLINE


20 kenderaan tersadai lepas isi petrol bercampur air
Oleh MOHD AZLI ADLAN

18 November 2020, 9:17 pm
BESUT – Seorang pengusaha stesen minyak di Kampung Anak Ikan, Jertih di sini kerugian hampir RM50,000 hari ini selepas tangki penyimpanan petrol RON95 di premisnya bercampur dengan air dipercayai berpunca hujan lebat.
Pencemaran petrol RON95 itu disedari selepas hampir 20 kenderaan tersadai selepas mengisi minyak di stesen minyaknya pada pukul 7 pagi.
Pengusaha stesen minyak itu, Mohamad Rozaki Awang Teh berkata, dia mengesyaki sesuatu tidak kena selepas banyak kereta bersadai di tepi jalan kira-kira 20 hingga 50 meter dari premisnya.
“Pemeriksaan mendapati tangki penyimpanan petrol RON95 di premis ini telah dimasuki air. Memang hujan lebat seharian di kawasan ini sejak semalam,” katanya ketika ditemui Kosmo! di sini semalam.
Mohamad Rozaki berkata, pemeriksaan lanjut mendapati dua tangki lain yang menyimpan petrol RON97 dan diesel tidak pula terjejas.
Tambahnya, beliau mengambil tindakan pantas menutup operasi stesen minyak serta-merta selain membantu dan membayar ganti rugi semua kenderaan pelanggan yang terjejas dengan insiden tersebut.

“Kami mengambil tanggungjawab dan insiden ini merupakan bencana alam, bukan disengajakan. Ini pertama kali berlaku sejak empat tahun stesen minyak ini beroperasi,” katanya. – K! ONLINE


Gasstn cadang buka 100 outlet BeliGas
Oleh MUHAMMAD IKHWAN IDERIS

18 November 2020, 10:10 pm
KUALA LUMPUR – Cabaran ekonomi yang dibawa pandemik Covid-19 memaksa usahawan menjadi lebih kreatif dan tangkas memanfaatkan teknologi terkini bagi membuka peluang perniagaan baharu yang lebih sesuai dengan persekitaran semasa.
Hal ini mendorong Suthan Mookiah, 34, untuk membuka syarikat Gasstn Sdn. Bhd. (disebut sebagai gas station) pada Julai lalu dan menggunakan kemudahan digital bagi menyediakan perkhidmatan penghantaran gas memasak secara terus kepada pengguna.
Membawa jenama BeliGas, Suthan memanfaatkan platform internet untuk membangunkan laman web beligas.my, aplikasi BeliGas di Google Play Store dan Facebook BeliGas Malaysia bagi menyediakan kemudahan mesra pengguna pada harga berpatutan.

Menurut anak kelahiran Kajang ini, dalam tempoh empat bulan sahaja, pihaknya kini telah memiliki 10 cawangan yang turut berfungsi sebagai gudang penyimpanan gas untuk menawarkan perkhidmatan di 123 kawasan di Lembah Klang.
“Perkhidmatan BeliGas meliputi kawasan Rawang, Shah Alam, Ampang dan Semenyih dengan menawarkan gas memasak jenama Solar dan Petron.
“Kami juga sedang dalam proses untuk membuka cawangan pertama di Pulau Pinang yang terletak di Gelugor.

“Menjelang hujung tahun 2021, saya menyasarkan BeliGas akan memiliki 100 outlet di Lembah Klang, Pulau Pinang dan Johor,” katanya kepada Kosmo! di sini baru-baru ini.
Suthan menerangkan, selain menyediakan kemudahan tempahan gas yang mudah tanpa mengira waktu, BeliGas menawarkan gas memasak pada harga jualan berpatutan iaitu RM26.60 untuk gas berkapasiti 14 kilogram (kg) dan RM22.80 untuk kapasiti 12 kg termasuk caj penghantaran.
Malah, pelanggan akan diberi potongan harga jika memesan penghantaran sehari lebih awal manakala mereka juga tidak dikenakan sebarang caj tambahan sekiranya menukar tong gas memasak daripada jenama lain.
“Sambutan pelanggan setakat ini amat menggalakkan, setiap outlet kami kini menjual sekurang-kurangnya 100 tong gas sehari dan kami menyasarkan jualan antara 200 hingga 300 tong sehari.

Menuju ke hadapan, Suthan menjelaskan sokongan daripada rakan penghantaran amat penting dalam perniagaannya dan pihaknya berhasrat untuk menambah jumlah kumpulan tersebut selari dengan pelan pengembangan syarikat.
Jelasnya, BeliGas kini memiliki 34 rakan penghantar menggunakan motosikal dan lori.
Kebanyakan daripada mereka terdiri daripada golongan daripada keluarga B40.
“Kami mengalu-alukan sesiapa sahaja untuk menjadi rakan penghantar kerana permintaan terhadap tong gas memasak semakin meningkat.
“Mereka yang berminat untuk membuka outlet BeliGas yang baharu, boleh membuat permohonan menerusi laman web.
“Syarikat juga berhasrat untuk menyediakan perkhidmatan menjual peralatan kelengkapan dapur seperti hos dan alat pemadam kebakaran pada masa depan,” jelasnya.


Sembilan premis pajak gadai tidak berlesen diserbu
Oleh NUR SHARIEZA ISMAIL

18 November 2020, 11:53 pm
PUTRAJAYA – Sebanyak sembilan premis pajak gadai tidak berlesen diserbu pihak berkuasa dalam tempoh antara Februari hingga September tahun ini.
Serbuan melibatkan empat buah negeri termasuk Lembah Klang itu dilakukan Cawangan Siasatan dan Pemantauan, Bahagian Kawalan Kredit Komuniti, Kementerian Perumahan dan Kerajaan Tempatan (KPKT).
Unit Komunikasi Korporat KPKT dalam satu kenyataan berkata, kesemua serbuan yang dijalankan adalah berdasarkan aduan yang diterima daripada orang awam dan risikan.
“Serbuan berkenaan masing-masing dilakukan dengan empat serbuan di negeri Selangor; dua serbuan masing-masing di Perak dan Pahang manakala satu serbuan dilakukan di Kuala Lumpur,”katanya.
Mengulas lanjut, KPKT berkata, daripada serbuan tersebut 16 individu telah ditahan untuk siasatan lanjut.
“Hasil rampasan dalam operasi tersebut antaranya adalah wang tunai berjumlah RM 38,292 ; barang kemas seperti cincin, rantai tangan dan rantai leher ; alat penimbang emas dan cecair asid penguji emas.

“Lain-lain rampasan adalah buku daftar perniagaan (tebus emas) dan resit menyerupai surat pajak gadai,” katanya.
KPKT berkata, siasatan akan dijalankan di bawah Seksyen 7(2) Akta Pemegang Pajak Gadai 1972 iaitu menjalankan perniagaan pemegang pajak gadai tanpa lesen yang sah.
” Sembilan individu dijangka akan dituduh di Mahkamah Majistret yang berkaitan dalam waktu yang terdekat,” katanya.
Berhubung perkara ini, KPKT berkata, pihaknya akan sentiasa membuat pemantauan secara berterusan.
“Orang ramai dinasihatkan sekiranya ingin membuat carian nama pemegang pajak gadai yang berlesen dan didaftarkan di bawah KPKT di seluruh Malaysia, boleh memuat turun aplikasi i-Gadaian.
Katanya lagi, KPKT juga memantau pematuhan Prosedur Operasi Standard (SOP) di premis-premis Pemegang Pajak Gadai Berlesen semasa Perintah Kawalan Pergerakan Pemulihan (PKPP).
“Berdasarkan pemantauan dari masa ke semasa secara umumnya semua premis PPG mematuhi SOP yang telah ditetapkan oleh Majlis Keselamatan Negara (MKN),” ujarnya. -K! ONLINE


MEDAC sedia bantu sejuta golongan penjaja dan peniaga kecil
Oleh SUBKHI SUDARJI

18 November 2020, 11:48 pm
PUTRAJAYA – Kementerian Pembangunan Usahawan dan Koperasi (MEDAC) akan membantu mendaftarkan kira-kira sejuta golongan penjaja dan peniaga kecil di seluruh negara bagi memastikan kebajikan mereka terjamin.
Menteri Pembangunan Usahawan dan Koperasi, Datuk Dr. Wan Junaidi Tuanku Jaafar berkata, jumlah bilangan itu diperoleh daripada Gabungan Persatuan Penjaja dan Peniaga Kecil Melayu Malaysia (GPPPKMM).
“Hasil perbincangan dengan persatuan didapati sehingga kini hanya 3,000 yang berdaftar dan ramai yang enggan berbuat demikian kerana bimbang dikenakan cukai Lembaga Hasil Dalam Negeri (LHDN)
“Selain itu, kebimbangan tidak mendapat bantuan daripada kerajaan juga antara faktor penyumbang golongan peniaga dan penjaja berdaftar dengan persatuan,” katanya.
Beliau berkata demikian pada majlis PraPelancaran Sambutan Hari Penjaja dan Peniaga Kecil Tahun 2020 dan Pelancaran Platform Warong Rider Peringkat Kebangsaan di sini hari ini.
Wan Junaidi berkata, MEDAC melalui SME Corp bekerjasama dengan GPPPKMM melalui Program Micro Connector dalam memperkenalkan satu platform servis penghantaran Warong Rider yang boleh digunakan oleh semua golongan penjaja dan peniaga kecil di seluruh negara.

“Melalui kerjasama ini, rider di bawah platform Warong Rider akan dibekalkan dengan startup kit iaitu beg penghantaran serta pakaian seragam bernilai RM250 dengan 70 peratus daripada kos tersebut dibiayai oleh SME Corp melalui Program Micro Connector.
“Pembiayaan ini dilihat dapat membantu mengurangkan kos kepada golongan belia B40 yang menyertai platform dan sekali gus membuka peluang kepada mereka menjana pendapatan melalui perniagaan,” katanya.
Menurutnya, Warong Rider bukan sahaja bertujuan membantu usahawan dalam kalangan penjaja dan peniaga kecil dalam menggunakan perkhidmatan mereka, malah menjana peluang pekerjaan kepada rakyat terutamanya belia yang terjejas akibat pandemik Covid-19.
Katanya, sejak tempoh PKP sehingga kini, SME Corp melalui Program Micro Connector telah memperuntukkan dana sebanyak RM875,000 kepada 5,000 rider yang bakal menawarkan perkhidmatan penghantaran mereka ke seluruh negara.
“Di bawah program TEKUN, seramai 2,114 orang rider telah terima pembiayaan berjumlah RM17.5 juta di bawah Program TEKUN Mobilepreneur.
“Pembiayaan ini dilihat dapat membantu mengurangkan kos kepada golongan belia B40 yang menyertai platform dan sekaligus membuka peluang kepada mereka menjana pendapatan melalui perniagaan,” jelasnya. -K! ONLINE


Pusat Kawalan Bersepadu Covid-19 Wilayah Tengah ditubuh
Oleh SITI A'ISYAH SUKAIMI

18 November 2020, 10:14 pm
PUTRAJAYA – Kementerian Kesihatan (KKM) dengan bantuan Majlis Keselamatan Negara (MKN) menubuhkan Pusat Kawalan Bersepadu Covid-19 Wilayah Tengah bagi melancarkan tadbir urus dan pengoperasian kesemua hospital dan Pusat Kuarantin dan Rawatan Berisiko Rendah (PKRC) di Selangor, Putrajaya dan Kuala Lumpur.
Ketua Pengarah Kesihatan, Tan Sri Dr. Noor Hisham Abdullah berkata, pusat kawalan tersebut akan diketuai oleh Pengarah Kesihatan Negeri Selangor, Datuk Dr. Sha’ari Ngadiman dan dibantu oleh Pakar Perubatan Kecemasan dari Hospital Sungai Buloh, Dr. Sarah Shaikh Abdul Karim.
Beliau berkata, pada peringkat awal gelombang ketiga pandemik Covid-19, KKM hanya menggunakan Hospital Sungai Buloh dan Hospital Kuala Lumpur sebagai hospital perawatan Covid-19.
Menurutnya, Pusat Kawalan Kusta Negara (PKKN) dijadikan Pusat Kuarantin dan Rawatan Covid-19 Berisiko Rendah bagi pesakit kategori satu dan dua di Selangor, Kuala Lumpur dan Putrajaya.
“Bagaimanapun, peningkatan jumlah pesakit di kawasan ini telah mengakibatkan hospital-hospital tersebut mencatatkan kadar penggunaan katil yang tinggi.
“Sehingga hari ini (semalam), jumlah katil bagi Selangor, Kuala Lumpur dan Putrajaya telah ditingkatkan hampir 14 kali ganda iaitu daripada 345 katil pada 1 Oktober kepada 4,739 katil,” katanya dalam sidang akhbar hari ini.

Berhubung kes polio pula, beliau berkata, pemberian suntikan vaksin polio sebanyak empat dos di bawah Program Imunisasi Kebangsaan untuk kanak-kanak diberi pada umur dua bulan, tiga bulan, lima bulan dan 18 bulan diteruskan di fasiliti kesihatan KKM dalam tempoh Perintah Kawalan Pergerakan (PKP).
“Ia dengan mengamalkan prosedur operasi standard (SOP) ketat, mengambil kira kepentingan imunisasi kepada bayi dan kanak-kanak dalam mencegah penyakit cegahan vaksin.
“Bagaimanapun, sehingga Jun lalu, liputan imunisasi bagi suntikan vaksin polio yang diberikan secara vaksin kombinasi lima serangkai adalah 95.6 peratus berbanding 98.4 peratus bagi tahun 2019.
“Terdapat gangguan dalam pengambilan imunisasi susulan PKP dan kerisauan ibu bapa dengan pendedahan kepada jangkitan Covid-19 semasa membawa anak keluar,” katanya. -K! ONLINE


Polis buru pesakit Covid-19 lari dari HQE
Oleh IVAN AMIRUL

18 November 2020, 8:53 pm
KOTA KINABALU – Polis memburu seorang lelaki yang juga pesakit Covid-19 berikutan menghilangkan diri ketika ditahan di Hospital Queen Elizabeth (HQE) Isnin lalu.
Dalam kejadian pukul 4.30 petang itu, lelaki berusia 45 tahun itu diambil di pusat kuarantin dan rawatan Covid-19 Intan Sabah untuk ditempatkan di hospital bagi mendapatkan rawatan lanjut.
Ketua Polis Daerah Kota Kinabalu, Asisten Komisioner Habibi Majinji berkata, lelaki terbabit yang dibawa bersama lima pesakit lain bertindak melarikan diri sebaik dibawa masuk ke dalam hospital.
“Siasatan awal mendapati suspek yang dibawa naik ke tingkat lima di wad Covid-19 diarahkan menunggu di ruangan lif ekoran seorang lagi pesakit dihantar ke wad berhampiran.
“Bagaimanapun, pengiring kumpulan mendapati suspek sudah menghilangkan diri dan hanya tinggal empat pesakit lain sebaik kembali ruangan lif berkenaan,” katanya di sini tadi.
Katanya, pengiring kemudiannya bertanya kepada anggota Rela yang menjaga di tingkat berkenaan namun diberitahu suspek telah mengekori pengiring sebelum menghilangkan diri.

“Usaha mengesan lelaki terbabit terus dilakukan di sekitar hospital tetapi gagal menemui suspek. Siasatan lanjut mendapati suspek dimasukkan ke pusat kuarantin pada 13 November lalu selepas disahkan positif Covid-19,” katanya.
Menurut beliau, setakat ini suspek masih gagal dikesan dan siasatan lanjut sedang dijalankan mengikut Seksyen 270 Kanun Keseksaan dan Seksyen 22 (b) Akta Pencegahan Dan Pengawalan Penyakit Berjangkit 1988. -K! ONLINE


Warga emas hilang ditemui dalam keadaan lemah
Oleh WAT KAMAL ABAS

18 November 2020, 7:33 pm
LARUT – Seorang lelaki berhadapan detik-detik cemas selama lebih lapan jam apabila dia hilang di hutan berhampiran Kampung Kelian, Gunung Ijok sebelum ditemui pasukan mencari dan menyelamat pada pukul 3.30 petang tadi.
Kehilangan mangsa, Dahalan Mohamed Zin, 75, disedari oleh anak kandungnya  Yusni Dahalan, 43, pada pukul 7 pagi setelah beliau bangun dari tidur dan mendapati ayahnya telah tiada di rumah.
Ketua Polis Daerah Selama, Deputi Superintendan Mohd. Sabri Saad berkata, bimbang akan keselamatan ayahnya, Yusni telah membuat laporan polis pada jam 10:50 pagi setelah gagal menemui ayahnya di kawasan sekitar.
“Menurut anaknya, mangsa dipercayai mempunyai daya ingatan yang tidak stabil akibat kemalangan 12 tahun lepas.
“Pasukan mencari dan menyelamat segera diwujudkan dengan kekuatan 22 anggota PDRM serta turut di bantu oleh 13 anggota Bomba dan Penyelamat (BBP) Batu Kurau,5 anggota Angkatan Pertahanan Awam Malaysia (APM) termasuk 50 orang penduduk kampung,” katanya ketika dihubungi di sini hari ini.
Sementara itu, Ketua BBP Batu Kurau, Mohd. Hisham Osman berkata, pihaknya menerima panggilan berhubung kehilangan warga emas berkenaan pada 12.20 tengah hari sebelum sepasukan anggota dikejarkan ke lokasi kejadian.

“Pencarian dibuat seluas lima kilometer dari lokasi terakhir mangsa dilihat. Selepas hampir tiga jam operasi mencari dan menyelamat dijalankan, pihak kami telah menemui mangsa di kebun getah yang terletak kira-kira satu kilometer dari tempat kediamannya.
“Warga emas dalam keadaan lemah itu kemudiannya dibawa ke Hospital Selama bagi tujuan rawatan lanjut,” katanya. -K! ONLINE


Bot karam, lima nelayan asing terselamat
Oleh TOREK SULONG

18 November 2020, 7:27 pm
PASIR PUTEH – Empat nelayan warga Myanmar bersama seorang tekong warga Thailand berjaya diselamatkan selepas bot yang dinaiki mereka karam di lokasi 12.1 batu nautika dari Kuala Tok Bali di sini semalam.
Dalam kejadian pada pukul 9 malam, mangsa ya g berusia 24 hingga 53 tahun itu terjatuh ke laut apabila bot mereka dipukul ombak besar sewaktu angin kencang yang menyebabkan laut bergelora.
Pengarah Agensi Penguatkuasaan Maritim Malaysia (Maritim Malaysia) Kelantan, Kepten Maritim Muhd. Nur Syam Asmawie Yaacob berkata, sewaktu laaut bergelora, nelayan-nelayan itu sedang dalam perjalanan ke Pulau Perhentian dekat Besut untuk mencari perlindungan.
Menurutnya, salah seorang mangsa berjaya diselamatkan oleh sebuah bot nelayan yang merentasi lokasi kejadian pada pukul 12. 00 tengah malam.
“Empat lagi nelayan ditemui selamat pada jarak 21.9 batu nautika dari Kuala Tok Bali.
“Kesemua mangsa bernasib baik kerana masing-masing memakai jaket keselamatan dan mengikat pelampung pada badan mereka,” katanya pada sidang akhbar di ibu pejabat Maritim Malaysia di sini hari ini.

Muhd. Nur Syam Asmawie berkata, kejadian itu diketahui pihak APMM pada jam 9 pagi tadi sebelum operasi menyelamat diaktifkan.
Katanya, pemilik bot tersebut yang merupakan warga tempatan telah membuat aduan polis mengenai kejadian itu dan kesemua mangsa dibawa ke klinik kesihatan berdekatan untuk rawatan pesakit luar.
“Sewaktu operasi menyelamat, kita menghadapi kesukaran untuk mengesan lokasi kejadian apabila bot yang dinaiki mangsa tidak memiliki peralatan komunikasi untuk berhubung dengan pihak berkuasa maritim bagi mendapatkan bantuan segera.
“Saya nasihatkan semua pengusaha bot melengkapkan bot masing-masing dengan kelengkapan alat komunikasi dan mengikuti amaran Jabatan Meteorologi berkaitan keadaan cuaca semasa,” katanya. -K! ONLINE


Tiga individu termasuk Awal Ashaari disaman RM3 juta
Oleh NUZULSHAM SHAMSUDDIN

18 November 2020, 8:16 pm
KUALA LUMPUR – Sebuah syarikat hiasan dalaman dan perabot memfailkan saman fitnah RM3 juta terhadap pelakon dan pengacara Awal Ashaari dan dua lagi individu kerana didakwa memfitnah syarikat itu berhubung isu pengubahsuaian rumahnya tahun lalu.
Naz Empire Sdn. Bhd.  selaku plaintif memfailkan saman fitnah itu melalui Tetuan Hafarizam, Wan & Aisha Mubarak pada 13 November lalu dengan menamakan Awal Ashaari atau nama sebenarnya Ahmad Awaluddin Ashaari sebagai defendan pertama manakala dua lagi individu Nawal Yasmin Mat Noh dan Muhammad Hilmi Zulkifli masing-masing sebagai defendan kedua dan ketiga.
Melalui semakan senarai kes mahkamah, pengurusan kes itu ditetapkan pada 11 Disember ini dihadapan Timbalan Pendaftar Mahkamah Tinggi Nurliana Ismail.
Dalam pernyataan tuntutan, syarikat itu mendakwa pada 3 Mei 2019 dengan menggunakan akaun Instagram nama @awalashaari, defendan pertama itu telah menghantar pesanan ringkas melalui ‘Direct Message'(DM) kepada akaun Instagram plaintif di mana dia telah menyatakan hasrat untuk melantik plaintif sebagai kontraktor bagi melakukan kerja-kerja pengubahsuaian di rumahnya itu di Sunway Damansara.
Plaintif berkata pada 5 Mei 2019, pihaknya telah bertemu dengan defendan pertama itu di rumahnya di bagi membincangkan projek untuk menyiapkan wardrobe room di rumah tersebut.
Selepas perjumpaan tersebut, plaintif mula menghantar gambar-gambar hasil kerja yang sebelum ini telah disiapkan kepada pelanggan, sekiranya defendan pertama ingin menggunakan perkhidmatannya.

Pada 1 Jun 2019, defendan pertama melalui DM di Instagram kemudian telah menyatakan hasrat berminat untuk menggunakan khidmat plaintif bagi kerja-kerja perkayuan, pengubahsuaian dan rekaan dalaman rumah bernilai RM320,240.
Dakwa plaintif, pada 18 Julai 2019, defendan pertama itu telah bertanyakan sekiranya plaintif berminat untuk belanja kos bagi kerja-kerja pengubahsuaian itu dan plaintif bersetuju untuk memberi diskaun sebanyak RM105,240 dengan  hanya defendan itu perlu membayar RM215,000.
Kata plaintif, jumlah diskaun itu adalah kos yang ditaja olehnya dan defendan pertama turut bersetuju memberikan pengiklanan dan promosi percuma memperkenalkan kerja-kerja plaintif di laman sosial Instagram, Facebook dan YouTube memandangkan dia dan isterinya merupakan seorang selebriti dengan jumlah pengikut yang ramai.
Selepas defendan pertama membuat pembayaran sebanyak RM100,000 melalui dua transaksi masing-masing pada 1 dan 15 Ogos 2019, plaintif kemudian telah memulakan kerja-kerja pengubahsuaian tersebut.
Plaintif mendakwa, pada 3 September 2019, defendan pertama mahu sky roof dan tambahan tingkap di dapur dengan dikenakan bayaran RM7,500 melalui sebut harga baru yang dikeluarkan pada 10 September 2019 selain turut meminta plaintif membuat perubahan di bahagian dapur basah dan kering.
Walaubagaimanapun pada 25 Oktober 2019, defendan pertama telah mengarahkan plaintif untuk menghentikan sementara kerja-kerja  di bahagian dapur melalui perbualan Whatsapp.
Plaintif berkata, defendan pertama tiba-tiba telah menimbulkan pelbagai isu dan menyatakan ketidakpuasan hati terhadap hasil dan kualiti kerja plaintif yang sebelum ini tidak pernah dinyatakan langsung dan pada sama sentiasa mencari kesalahan terhadap hasil kerja yang selama ini tidak pernah dipertikaian.
Pada 16 Mac 2020 dengan secara tiba-tiba defendan pertama telah memaklumkan bahawa khidmat plaintif tidak lagi diperlukan yang kononnya tidak berpuas hati terhadap segala kerja-kerja plaintif yang telah dilaksanakan selain turut meminta memulangkan semula RM100,000.
Defendan pertama itu juga turut melantik kontraktor baharu ketika plaintif masih dalam proses perlaksanaaan pengubahsuaian.
Rentetan itu, plaintif mendakwa defendan pertama telah memulakan siri memfitnah berterusan di laman sosial Instagram, Faceboook dan YouTube yang kemudian fitnah-fitnah itu telah disiarkan oleh defendan kedua (Nawal Yasmin) dan ketiga (Muhammad Hilmi) melalui Instagram.
Plaintif berkata ekoran hantaran (posting) yang dibuat oleh ketiga-tiga defendan secara tidak langsung akan menyebabkan pihak-pihak lain menganggap plaintif adalah syarikat yang menawarkan servis yang teruk, menipu orang ramai dan mempergunakan modal bangsa dan agama untuk mendapatkan pelanggan selain wajar dihina dimalukan dan dijauhi masyarakat.
Malah, segala hantaran yang dibuat turut disiarkan di portal-portal berita hiburan dan televisyen selain dimuat naik dalam YouTube.
Justeru plaintif menuntut ganti rugi am ke atas kehilangan reputasi dalam jumlah RM3 juta bagi kesemua kenyataan fitnah yang diterbitkan, ganti rugi am, ganti rugi teladan, faedah, ganti rugi keterlaluan.
Selain itu plaintif turut menuntut satu injuksi bagi menghalang defendan mengeluarkan bentuk kenyataan fitnah serta permohonan maaf dimasukkan hantaran dan dimuat naik di tatapan umum dan dibiarkan sehingga tarikh yang akan dipersetujui plaintif. -K!ONLINE


Zon merah bagi masjid, surau dan surau Jumaat di KL bertambah
Oleh MOHD. HUSNI MOHD. NOOR

18 November 2020, 8:58 pm
PUTRAJAYA – Dua buah masjid di Kuala Lumpur (KL) diletakkan di bawah status zon merah bagi tempoh mulai 18 hingga 24 November ini.
Turut diletakkan di bawah kategori zon merah ialah 11 buah surau dan surat Jumaat yang kesemuanya terletak di wilayah itu.
Jabatan Agama Islam Wilayah (Jawi) dalam kenyataan hari ini berkata, berbanding minggu sebelumnya iaitu 11 hingga 17 November, tiada satu pun masjid atau surau diletakkan bawah zon merah.
Menurutnya, dua buah masjid di Kuala Lumpur yang diletakkan bawah status zon merah ialah Masjid As-Sodiqin, Cheras dan Masjid Saidina Umar bin Al-Khattab, Bukit Damansara.
“Selain itu, 11 buah surau Jumaat dan surat Jumaat dengan kebenaran khas di Kuala Lumpur turut diletakkan bawah status zon merah.
“Manakala, 16 buah masjid, 16 buah surau Jumaat dan 28 buah surau di Labuan masih diletakkan bawah kategori zon merah sama seperti minggu sebelumnya.

“Selain itu, tiada status zon merah ditetapkan bagi masjid dan surau di Putrajaya,” katanya.
Katanya, senarai status zon itu penting sebagai panduan kepada jemaah untuk aktiviti solat fardu, solat Jumaat dan majlis akad nikah.
“Senarai penuh status masjid dan surau berdasarkan zon hijau, jingga, kuning dan merah itu boleh disemak menerusi laman rasmi Facebook Jawi,” katanya.
Status kategori zon masjid dan surau itu diputuskan oleh Jabatan Kesihatan Wilayah Persekutuan Kuala Lumpur dan Putrajaya seminggu sekali.
Berdasarkan senarai itu, katanya, lima buah masjid di Kuala Lumpur diletakkan bawah zon hijau berbanding hanya dua buah masjid minggu sebelumnya.
Bagi masjid-masjid utama di bawah seliaan Jabatan Kemajuan Islam Malaysia (Jakim) pula, Masjid Negara, Kuala Lumpur dan Masjid Putra, Putrajaya dikategorikan zon kuning manakala, Masjid Putra dan Masjid Tuanku Mizan Zainal Abidin (MTMZA), Putrajaya pula zon hijau. -K! ONLINE


Syor KKM sejak dahulu elak pilihan raya
Oleh SITI A'ISYAH SUKAIMI

18 November 2020, 9:10 pm
PUTRAJAYA – Kementerian Kesihatan (KKM) sejak awal lagi telah melahirkan kebimbangan penularan jangkitan Covid-19 sekiranya pilihan raya sama ada Pilihan Raya Kecil (PRK), Pilihan Raya Negeri (PRN) dan Pilihan Raya Umum (PRU) diadakan di negara ini.
Ketua Pengarah Kesihatan, Tan Sri Dr. Noor Hisham Abdullah berkata, selepas pelaksanaan PRN Sabah pada September lalu, berlaku peningkatan jangkitan kes Covid-19 di dalam negara.
“Syor KKM dari dulu lagi kalau boleh elak pilihan raya dan ini adalah pendapat KKM. Selepas PRN Sabah contohnya, kita lihat peningkatan kes dan isu-isu yang timbul.
“Jadi kita meningkatkan lagi usaha dalam membendung Covid-19. Amat penting adalah untuk kita elak satu lagi pilihan raya bagi mencegah penularan Covid-19 ,” katanya pada sidang akhbar di sini hari ini.
Beliau berkata demikian bagi mengulas Pengisytiharan Proklamasi Darurat oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang berkenan membatalkan tarikh PRK Batu Sapi, Sabah yang telah ditetapkan 5 Disember depan.
Datuk Pengelola Bijaya Diraja, Datuk Indera Ahmad Fadil Shamsuddin dilaporkan berkata, pengisytiharan itu adalah berdasarkan Fasal (1) Perkara 150 Perlembagaan Persekutuan bagi membolehkan suatu Ordinan dimashyurkan di bawah Fasal (2B) Perkara 150. -K! ONLINE


Lori bawa barang promosi Lazada 11.11 terbakar
18 November 2020, 7:19 pm
PETALING JAYA – Sebuah lori lima tan yang dipercayai membawa barang promosi Lazada 11.11 musnah dalam kebakaran berhampiran D’alamanda Jalan Impian Cheras, Kuala Lumpur semalam.
Kebakaran pada bahagian belakang lori berkenaan menyebabkan barang yang baru diambil daripada pembekal untuk dibawa ke pusat pengumpulan operasi itu rosak sepenuhnya.
Komander Operasi Kanan, Pusat Gerakan Jabatan Bomba dan Penyelamat Kuala Lumpur, Rozi Jusoh berkata, pihaknya menerima panggilan kecemasan berhubung kejadian itu pada pukul 2.34 petang.
“Sebaik tiba di lokasi pihak bomba mendapati api sedang marak pada bahagian belakang lori lima tan itu.
“Api berjaya dipadamkan sepenuhnya 15 minit kemudian dan 60 peratus barang musnah dijilat api,” katanya ketika dihubungi Kosmo! hari ini.
Menurutnya lagi, hasil siasatan awal, pemandu lori berkenaan mendakwa bau hangit ketika dia membuka pintu untuk menyimpan barang sebelum tiba-tiba api merebak.

“Kebanyakan barang dalam lori tersebut mudah terbakar menyebabkan api cepat marak.
“Antara barang yang musnah adalah pakaian, peralatan permainan kanak-kanak dan lain-lain,” ujarnya.
Tambah beliau, punca kejadian dan kerugian masih dalam siasatan. – K! ONLINE


Terengganu mohon tamatkan PKPB lebih awal
Oleh MOHD AZLI ADLAN

18 November 2020, 7:37 pm
KUALA TERENGGANU – Kerajaan negeri Terengganu secara rasmi memohon pelaksanaan Perintah Kawalan Pergerakan Bersyarat (PKPB) di negeri itu yang sepatutnya berakhir 6 Disember depan agar ditamatkan lebih awal.
Menteri Besar Terengganu, Datuk Seri Ahmad Samsuri Mokhtar berkata, permohonan itu telah dibuat pada mesyuarat Majlis Keselamatan Negara (MKN) secara online yang berlangsung hari ini.
“Saya telah mengemukakan alasan permohonan tersebut kepada Perdana Menteri, Tan Sri Muhyiddin Yassin pada mesyuarat itu.
“Selain itu, saya juga telah membentangkan situasi semasa wabak Covid-19 di Terengganu,” katanya menerusi satu kenyataan di sini hari ini.
Ahmad Samsuri berkata, Muhyiddin berjanji untuk memajukan permohonan tersebut bagi pertimbangan dalam mesyuarat MKN peringkat Persekutuan di Putrajaya pada masa terdekat.
Tambah beliau, sebelum ini kerajaan negeri Terengganu telah mengemukakan data kawalan Covid-19 di negeri Pantai Timur tersebut kepada Muhyiddin pada Ahad lalu.

“Pelaksanaan PKPB memberi kesan besar kepada rakyat termasuk penduduk Terengganu.
“Sehubungan itu, sebaik PKPB dikuatkuasakan di kebanyakan negeri termasuk Terengganu pada 9 November lalu, pelbagai agensi di negeri ini telah bekerja keras untuk mengawal penularan Covid-19,” katanya. -K! ONLINE


Faktor PRK Batu Sapi wajar dielakkan
Oleh NOR IDAYU BOSRO

18 November 2020, 8:22 pm
PUTRAJAYA – Jemaah Menteri berpandangan Pilihan Raya Kecil (PRK) Parlimen Batu Sapi, Sabah boleh dielakkan atas beberapa faktor dengan mengambil ikhtibar kesan Pilihan Raya Negeri (PRN) Sabah yang menjadi punca penularan gelombang ketiga Covid-19 dalam komuniti.
Perdana Menteri, Tan Sri Muhyiddin Yassin berkata, dengan mengambil kira salah satu faktor iaitu ancaman terhadap kesihatan awam, PRK Parlimen Batu Sapi wajar dibatalkan dan ditangguhkan ke satu tarikh lain yang lebih sesuai.
Beliau berkata, Suruhanjaya Pilihan Raya (SPR) boleh menetapkan prosedur operasi standard (SOP) yang ketat namun pematuhan terhadap peraturan itu didapati amat lemah hingga wabak Covid-19 sukar dibendung.
Menurutnya, pihak SPR juga menghadapi kekangan untuk mendapatkan petugas pilihan raya disebabkan kebimbangan tinggi terkena jangkitan Covid-19 ketika bertugas.
“Risiko jangkitan dalam kalangan petugas pilihan raya tidak boleh dipandang ringan kerana mereka akan berurusan secara langsung dengan para pengundi yang berkemungkinan terdedah kepada wabak Covid-19.
“Disebabkan kebimbangan ini, SPR hanya berjaya melantik 143 orang petugas pilihan raya setakat 6 November lalu. Jumlah ini hanya 17.1 peratus berbanding 837 orang yang diperlukan bagi pelaksanaan PRK Batu Sapi,” katanya dalam perutusan khas hari ini.

Mengulas lanjut, Muhyiddin berkata, faktor seterusnya iaitu pergerakan rentas daerah dalam kalangan petugas pilihan raya dan pengundi yang tidak dapat dielakkan.
Beliau berkata, hal tersebut akan meningkatkan risiko penularan Covid-19 ke daerah-daerah lain di negeri Sabah.
“Sebagai contoh, pegawai-pegawai SPR yang berkhidmat di Kota Kinabalu akan bergerak ke Sandakan untuk membantu melaksanakan PRK Batu Sapi.
“Perjalanan mereka sejauh 370 kilometer akan melalui beberapa daerah seperti Tuaran, Ranau, Telupid dan Beluran yang dikategorikan sebagai kawasan merah atau kuning,” katanya.
Muyhiddin berkata, selain pergerakan pegawai SPR, para pengundi berdaftar di Bahagian Pilihan Raya Parlimen Batu Sapi yang tinggal di daerah lain juga akan melakukan perjalanan merentas daerah bagi tujuan mengundi.
“Walaupun Perintah Kawalan Pergerakan Bersyarat yang dilaksanakan ketika ini tidak membenarkan perjalanan rentas daerah, pergerakan pengundi rentas daerah tidak boleh dihalang kerana hak mereka untuk mengundi adalah dijamin oleh Perlembagaan Persekutuan.
“Hal ini juga akan meningkatkan risiko penularan Covid-19,” katanya.
Sementara itu, Muhyiddin berkata, PRK Batu Sapi juga boleh dielakkan dengan mengambil kira kebimbangan mengenai risiko jangkitan Covid-19 dalam kalangan pengundi di Batu Sapi terutamanya warga emas yang merupakan golongan berisiko tinggi.
Beliau berkata, daripada 32,962 pengundi berdaftar bagi Bahagian Pilihan Raya Parlimen Batu Sapi, seramai 7,377 orang atau 22.3 peratus adalah pengundi berumur 60 tahun ke atas.
“Jika pilihan raya diadakan dan mereka keluar mengundi atau mengikuti aktiviti kempen pilihan raya, tiada jaminan bahawa mereka tidak akan terkena jangkitan Covid-19 yang boleh membawa maut.
“Sebagai kerajaan yang prihatin dan bertanggungjawab, yang keutamaannya ialah untuk melindungi nyawa setiap rakyat, situasi seperti ini mestilah dielakkan,” katanya.
Dalam pada itu, Muhyiddin berkata, faktor kesan ke atas kehidupan sosial dan ekonomi penduduk di Batu Sapi dan Sandakan sekiranya penularan Covid-19 berlaku secara mendadak selepas pilihan raya kecil diadakan turut diambil kira.
Katanya, pada masa ini pun, kesan ekonomi telah dirasai oleh rakyat yang terpaksa melalui kehidupan yang sukar.
“Ada yang mengalami kehilangan pekerjaan dan putus mata pencarian akibat wabak ini.
“Kita tidak mahu berlaku lonjakan kes-kes baharu Covid-19 di Batu Sapi khususnya, dan di Sabah amnya sekiranya pandemik ini menular selepas PRK Batu Sapi diadakan,” katanya.
Tambahnya, hal itu tentu sekali akan menjejaskan usaha-usaha yang sedang dilakukan oleh para petugas barisan hadapan yang sebahagian besarnya agak keletihan setelah sekian lama berhempas-pulas membendung wabak ini.
“Berdasarkan faktor-faktor ini, Jemaah Menteri berpandangan PRK Batu Sapi wajar dibatalkan dan ditangguhkan ke satu tarikh lain yang lebih sesuai, iaitu apabila pandemik Covid-19 berakhir,” katanya.
Terdahulu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengisytiharkan Proklamasi Darurat dan memasyurkan Ordinan Darurat (Kuasa-Kuasa Perlu) di Parlimen Batu Sapi, sekali gus membatalkan pilihan raya kecil kerusi itu.
Proklamasi darurat berdasarkan Fasal (1) Perkara 150 Perlembagaan Persekutuan itu membolehkan PRK Batu Sapi yang dijadualkan pada 5 Disember depan dibatalkan dan ditangguhkan ke suatu tarikh yang akan ditentukan kelak. -K! ONLINE


Wanita Siam cedera tangan tersepit mesin pengisar ikan
Oleh ROHANA MOHD. NAWI

18 November 2020, 7:49 pm
TUMPAT – Seorang wanita berketurunan Siam cedera selepas pergelangan tangannya tersepit di dalam mesin pengisar ikan di rumahnya di Kampung Mertua, Pengkalan Kubor di sini hari ini.
Ketua Balai Bomba dan Penyelamat Pengkalan Kubor, Raja Arisan Raja Ismail, berkata, kejadian pada pukul 3 petang itu berlaku ketika mangsa, Rasmi Ehnui, 26, sedang melakukan kerja-kerja mengisar ikan bagi menyediakan hidangan minum petang untuk keluarganya.
Katanya, sebaik menerima laporan kejadian itu daripada suami mangsa, seramai enam anggota telah bergegas ke rumah mereka.
“Kita mengambil masa selama 20 minit untuk mengeluarkan pergelangan tangan mangsa yang tersepit itu.
“Pada awalnya, anggota bomba terpaksa membuka skru pada mesin tersebut, namun tetap gagal mengeluarkan tangan mangsa,” katanya ketika dihubungi Kosmo! di sini tadi.
Menurut Raja Arisan, bimbang dengan pendarahan yang banyak, mangsa kemudian dihantar ke Klinik Kesihatan Neting dekat sini bersama mesin pengisar ikan itu.

Menurutnya, mangsa kemudian dirujuk ke Hospital Raja Perempuan Zainab II (HRPZ II), Kota Bharu untuk rawatan lanjut.
Difahamkan, pergelangan tangan mangsa berjaya dikeluarkan daripada mesin pengisar itu ketika dia dirawat di HRPZ II. -K! ONLINE


Bekas staf Utusan meninggal dunia
Oleh YATIMIN ABDULLAH

18 November 2020, 6:53 pm
KOTA BHARU – Selepas hampir sebulan bertarung nyawa, bekas kakitangan bahagian pemasaran Utusan Melayu (M) Berhad, Siti Nor Hanizah Mohd. Noordin, 33, yang koma akibat kemalangan di Jalan Kampung Kuala Itek, Rantau Panjang menghembuskan nafas terakhir pukul 3.30 petang tadi.
Sebelum ini, Siti Nor Hanizah menerima rawatan di Unit Rawatan Rapi (ICU) Hospital Universiti Sains Malaysia (HUSM) Kubang Kerian, Kelantan.
Kosmo! Online sebelum ini melaporkan, dalam kejadian 22 Oktober lalu, Siti Nor Hanizah dikatakan dalam perjalanan dari Kota Bharu untuk pulang ke rumahnya di Kuala Long, Jeli terlibat dalam kemalangan selepas motosikal yang ditunggangnya dipercayai tergelincir ekoran hujan lebat.
Kemalangan itu menyebabkan Siti Nor Hanizah mengalami pendarahan, retak tulang pinggul, patah paha dan fraktur tulang belakang hingga ke tengkuk. – K! ONLINE


Agong perkenan Pengisytiharan Proklamasi Darurat Parlimen Batu Sapi
18 November 2020, 6:29 pm
KUALA LUMPUR- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memberi perkenan Pengisytiharan Proklamasi Darurat untuk membatalkan tarikh yang ditetapkan untuk Pilihan Raya Kecil (PRK) Batu Sapi, Sabah.
Datuk Pengelola Bijaya Diraja, Datuk Indera Ahmad Fadil Shamsuddin berkata, perisytiharan itu adalah berdasarkan Fasal (1) Perkara 150 Perlembagaan Persekutuan bagi membolehkan suatu Ordinan dimashyurkan di bawah Fasal (2B) Perkara 150.
Menurut Ahmad Fadil keputusan dicapai setelah baginda memperhalusi penjelasan Perdana Menteri dan sembah taklimat daripada Ketua Setiausaha Negara, Tan Sri Mohd Zuki Ali; Peguam Negara, Tan Sri Idrus Harun, Ketua Pengarah Kesihatan, Tan Sri Dr. Noor Hisham Abdullah dan Pengerusi Suruhanjaya Pilihan Raya, Datuk Abdul Ghani Salleh.
“Dengan pengisytiharan ini juga, apa-apa prosiding yang telah bermula bagi maksud penjalanan PRK bagi P.185 Batu Sapi tidak akan diteruskan dengan tujuan mengekang dan menghalang daripada berlakunya gelombang keempat penularan wabak Covid-19 dan satu tarikh yang lain akan ditetapkan untuk PRK itu.
“Maka dengan itu, Baginda telah memberi perkenan supaya Pengisyhtiharan Proklamasi Darurat bagi P.185 Batu Sapi, Sabah dilaksanakan sebagai langkah proaktif untuk membendung gejala wabak Covid-19,” menurut satu kenyataan yang dikeluarkan hari ini.
Terdahulu, baginda berkenan menerima menghadap Perdana Menteri Tan Sri Muhyiddin Yassin di Istana Negara hari ini.

Menurut beliau, Baginda berpendapat wajar PRK itu dibatal dan ditangguhkan demi keselamatan rakyat jelata dan kesejahteraan negara.
“Perkenan Seri Paduka Baginda ini juga mengambil kira jumlah pemilih berdaftar yang tinggal di luar bahagian Batu Sapi yang dijangka akan merentas daerah dan negeri untuk pulang mengundi,” jelas Ahmad Fadil.
Berdasarkan data Suruhanjaya Pilihan Raya Malaysia, jumlah pemilih berdaftar P.185 Batu Sapi adalah 32,962 orang dan sejumlah 3,170 orang daripadanya beralamat di luar bahagian Parlimen itu, termasuk di Semenanjung dan Sarawak. -K! ONLINE


Tiada keperluan PKPD di seluruh Lembah Klang
Oleh NUR HUDA MUSA

18 November 2020, 6:11 pm
Ismail Sabri
PETALING JAYA – Kerajaan tidak bercadang untuk melaksanakan Perintah Kawalan Pergerakan Diperketatkan (PKPD) di seluruh Selangor dan Wilayah Persekutuan berikutan kes Covid-19 yang naik mendadak ketika ini.
Menteri Kanan (Keselamatan) Datuk Seri Ismail Sabri Yaakob berkata, PKPD hanya akan dilaksanakan di kawasan tertentu yang merekodkan kes tinggi.
“Kita boleh buat penilaian risiko kerana peningkatan mendadak kes Covid-19 di Selangor. Setakat ini, kita sudah laksanakan dua PKPD iaitu di Medan 88 Sepang dan Meru, Kapar membabitkan perumahan pekerja Top Glove.
“Setakat ini,kerajaan tidak merancang untuk menutup seluruh Wilayah Persekutuan dan Selangor kerana kita boleh lakukan secara bersasar,” katanya menerusi sidang akhbar Facebook Live hari ini. – K! ONLINE


Polis berkas paderi penipu mengaku nabi
Oleh KOSMO!

18 November 2020, 7:10 pm
LILONGWE, MALAWI – Seorang paderi yang menipu orang ramai dengan mengaku dirinya nabi diberkas di ibu kota Malawi hari ini.
Lelaki tersebut, Shepherd Bushiri diberkas selepas dikehendaki polis Afrika Selatan atas dakwaan pengubahan wang haram serta penipuan.
Bushiri yang terkenal dengan gaya hidup mewah itu melarikan diri ke Malawi minggu lalu selepas melanggar syarat ikat jamin yang ketat oleh mahkamah Afrika Selatan.
Jurucakap polis Malawi, James Kadadzera berkata, pihaknya telah melancarkan operasi untuk memburu Bushiri selepas pihak Interpol mengeluarkan waran tangkap di bandar Pretoria, Afrika Selatan.
“’Nabi’ itu dan isterinya menyerah diri kepada polis di Lilongwe hari ini apabila mendapat khabar angin mengenai penahanan mereka.
“Pasangan tersebut akan dihadapkan ke mahkamah,” katanya.

Sementara itu, jurucakap Bushiri, Ephraim Nyondo menafikan penahanan pasangan berkenaan adalah disebabkan pengeluaran waran tangkap berkenaan.
“Bushiri telah berjanji akan menyerah diri kepada polis Malawi untuk membuktikan bahawa dia bukan seorang pelarian.
“Dia berada di Malawi untuk mendapatkan keadilan yang tidak boleh diperolehi di Afrika Selatan,” ujarnya.
Bushiri yang memperolehi sumber kekayaan daripada sumbangan derma pengikutnya di sebuah gereja di bandar Pretoria mendakwa bimbang tentang keselamatannya jika berada di Afrika Selatan.
Dalam pada itu, pihak berkuasa Afrika Selatan telah memulakan proses perundangan untuk mengektradisi Bushiri. – AFP


Pengusaha kilang kopi rugi RM88,379 lepas beri TAC
Oleh NORLIDA AKMAR IDROS

18 November 2020, 6:38 pm
ALOR SETAR – Seorang lelaki warga emas yang merupakan pengusaha kilang kopi mengalami kerugian sebanyak RM88,379.94 akibat diperdaya seorang wanita semalam.
Ketua Jabatan Siasatan Jenayah Komersial Kedah, Superintendan Elias Omar memberitahu, mangsa berusia 63 tahun dan menetap di Yan dekat sini menerima panggilan telefon daripada seorang individu yang memperkenalkan diri sebagai Nurhidayah.
“Wanita itu memaklumkan bahawa dia tersilap mendaftar nombor telefon mangsa pada akaun Go Payz miliknya.
“Suspek kemudian meminta mangsa memaklumkan Kod Pengesahan Transaksi (TAC) yang diterima bagi tujuan mengemas kini akaun Go Payz tersebut,” katanya dalam satu kenyataan di sini hari ini.
Kata beliau, warga emas terbabit seterusnya mendedahkan semua TAC yang diterima kepada wanita berkenaan.
“Kemudian, pada hari sama, pihak bank telah menghubungi mangsa bertanyakan mengapa berlaku banyak transaksi pindahan wang daripada akaun miliknya ke dalam akaun pihak ketiga yang tidak dikenali.

“Mangsa berasa sangsi dan terus membuat semakan dengan pihak bank sebelum mendapati berlaku 33 kali transaksi pindahan wang daripada akaunnya melibatkan kerugian sebanyak RM88,379.94,” ujarnya.
Elias berkata, mangsa yang berasa tertipu membuat laporan polis di Balai Polis Yan pada hari yang sama dan kes disiasat mengikut Seksyen 420 Kanun Keseksaan kerana menipu.
Beliau pada masa sama menasihatkan orang ramai agar jangan menjawab panggilan serta tidak mendedahkan sebarang maklumat kepada orang yang tidak dikenali.
“Semakan juga boleh dibuat dengan pihak bank bagi pengesahan,” tambahnya.
Orang awam juga boleh menyemak melalui http://ccid.rmp.gov.my/semakmule/ dan http://www.facebook.com/CyberCrimeAlertRMP/ untuk kesahihan maklumat serta modus operandi terkini jenayah komersial. – K! ONLINE


Polis tahan warga asing ganggu ketenteraman orang awam
18 November 2020, 6:55 pm
PETALING JAYA – Polis menahan seorang lelaki warga asing yang mengganggu ketenteraman orang awam di kawasan Apartment Flora Damansara di sini semalam.
Bertindak atas maklumat orang awam, sepasukan polis dari Balai Polis Damansara bergegas ke Apartment tersebut pukul 10.10 pagi semalam.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, pada pukul 10 pagi, 17 November lalu berlaku satu kejadian di mana suspek berusia 40 tahun mengganggu penduduk di kawasan Apartment, Flora Damansara dengan menggunakan senjata tajam.
“Seorang pengawal keselamatan yang juga pengadu berusia 38 tahun bergegas ke lokasi kejadian untuk menyiasat perkara tersebut.
“Suspek telah menyerang dan cuba memukul pengadu dengan menggunakan senjata tajam itu namun sempat dirampas senjata tersebut,” katanya dalam satu kenyataan di sini hari ini.
Menurutnya, pihak polis turut merampas sebatang besi serta rantai yang digunakan suspek.

Jelas beliau, suspek kini ditahan reman selama 14 hari dan disiasat di bawah Seksyen 506 Kanun Keseksaan dan Seksyen 6(1)(c) Akta Imigresen. – K! ONLINE


Warga Mesir proses dadah dalam bilik hotel
18 November 2020, 6:15 pm
PETALING JAYA – Kegiatan seorang lelaki warga Mesir yang menyewa bilik hotel untuk dijadikan makmal memproses dadah dilumpuhkan selepas dia diberkas polis kelmarin.
Suspek berusia 44 tahun itu diberkas di sebuah hotel di Dataran Sunway, Kota Damansara pada pukul 7.15 malam.
Ketua Jabatan Siasatan Jenayah Narkotik Kuala Lumpur, Asisten Komisioner Adnan Azizon berkata, hasil siasatan mendapati suspek aktif mengedar dadah yang diproses sejak dua bulan lalu di sekitar Lembah Klang.
“Dalam serbuan itu, kita turut merampas bahan kimia yang dipercayai untuk menghasilkan dadah, wang tunai RM710 dan syabu seberat 150 gram bernilai RM6,750.
“Hasil ujian air kencing juga mendapati suspek positif dadah,” katanya dalam satu kenyataan hari ini.
Menurutnya lagi, hasil semakan juga mendapati suspek menyewa hotel berkenaan bagi tempoh dua bulan dengan kadar sewa RM700 sebulan.

“Suspek direman selama tujuh hari bermula semalam mengikut Seksyen 39B Akta Dadah Berbahaya 1952,” ujarnya. – K! ONLINE


Dua kawasan di Ipoh dan Sabah kena PKPD
Oleh NUR HUDA MUSA

18 November 2020, 6:07 pm
PETALING JAYA – Kerajaan hari ini mengumumkan pelaksanaan Perintah Kawalan Pergerakan Diperketatkan (PKPD) di beberapa lokaliti di Perak dan Sabah bermula Jumaat ini.
Menteri Kanan (Keselamatan), Datuk Seri Ismail Sabri Yaakob berkata, kawasan yang terlibat di ialah di Zon B dan Zon C Taman Meru 2C, Ipoh serta dua buah kampung iaitu Kampung Nahaba dan Kampung Tegudon di Kota Belud, Sabah.
“Atas nasihat dan penilaian risiko oleh Kementerian Kesihatan (KKM), sidang khas hari ini bersetuju untuk melaksanakan PKPD di empat lokaliti ini selama 14 hari bermula 20 November 2020 sehingga 3 Disember 2020.
“PKPD di dua lokaliti di Ipoh akan melibatkan seramai 2,288 penduduk dan 572 buah rumah makala di Kota Belud, sejumlah 1,740 penduduk di kedua-dua lokaliti ini terlibat,” katanya menerusi FB Live hari ini.
Dalam pada itu Ismail Sabri memaklumkan, sidang khas hari ini turut bersetuju melanjutkan PKPD yang dilaksanakan di dua lokaliti di Pulau Pinang dan tiga lokaliti di Sandakan selama 14 hari lagi bermula 19 November 2020 sehingga 2 Disember 2020.
“Kerajaan sebelum ini telah mengumumkan pelaksanaan PKPD di Penjara Seberang Perai dan Kuarters Perumahan Penjara Seberang Perai, Pulau Pinang bermula 22 Oktober 2020 sehingga 4 November 2020 yang kemudiannya dilanjutkan lagi sehingga 18 November 2020 (hari ini).

“Bagaimanapun, atas nasihat dan penilaian risiko yang dilaksanakan oleh KKM, sidang khas hari ini bersetuju untuk melanjutkan PKPD di Penjara Seberang Perai dan Kuarters Perumahan Penjara Seberang Perai, Pulau Pinang selama 14 hari lagi bermula 19 November 2020 sehingga 2 Disember 2020.
Sementara itu katanya, di Sandakan, bagi Penjara Sandakan dan Kuarters Penjara Taman Wira, KKM telah membuat sebanyak 1,743 saringan dan sehingga 17 November 2020 masih terdapat 141 kes aktif direkodkan manakala 203 sampel saringan lagi masih menunggu keputusan.
“Atas nasihat dan penilaian risiko oleh KKM, sidang khas hari ini bersetuju untuk melanjutkan PKPD di Pusat Tahanan Sementara (PTS) Tawau, Penjara Sandakan dan Kuarters Penjara Taman Wira, Sandakan selama 14 hari lagi bermula 20 November 2020 hingga 3 Disember 2020,” jelasnya. – K! ONLINE


Hujan, ribut petir hingga Disember
Oleh NUR HUDA MUSA

18 November 2020, 7:16 pm
PETALING JAYA – Jabatan Meteorologi Malaysia (MetMalaysia) memaklumkan kejadian ribut petir dan hujan lebat beserta angin kencang dijangka berlaku lebih menyeluruh di kawasan negeri-negeri di pantai barat Semenanjung serta barat Sabah dan Sarawak sehingga hujung tahun ini.
MetMalaysia dalam satu kenyataan berkata, perkara itu dijangka berlaku sepanjang fasa pertama Monsun Timur Laut.
“Ini disebabkan oleh faktor penumpuan angin dari arah timur dan barat serta kelembapan udara yang tinggi di seluruh negara yang menggalakkan pembentukan awan ribut petir.
“Keadaan ini berpotensi menyebabkan kejadian banjir kilat berlaku di kawasan-kawasan yang rendah dan kerosakan ke atas struktur-struktur yang tidak kukuh,” katanya di sini hari ini.
Katanya, keadaan itu mungkin berlaku terutamanya pada waktu petang hingga awal malam di negeri-negeri di pantai barat Semenanjung seperti Wilayah Persekutuan Kuala Lumpur dan Putrajaya, Negeri Sembilan, Melaka dan Johor serta kawasan di barat Sabah dan Sarawak.
Justeru itu katanya, orang ramai dinasihatkan agar sentiasa peka dengan amaran cuaca yang dikeluarkan oleh MetMalaysia melalui laman web jabatan, aplikasi myCuaca dan laman media sosial rasmi jabatan.

Orang ramai juga boleh menghubungi talian hotline MetMalaysia di 1-300-22-1638 untuk sebarang pertanyaan. – K! ONLINE


Tapak WCE curi air berjumlah RM80,000
Oleh ABDUL RAZAK IDRIS

18 November 2020, 6:33 pm
KUALA LANGAT- Suruhanjaya Perkhidmatan Air Negara (SPAN) menyerbu sebuah tapak projek pembinaan Lebuh Raya Persisiran Pantai Barat ( WCE ) yang mencuri bekalan air terawat secara haram di Jalan Bukit Perah, Kampung Olak Lempit di sini hari ini.
Kegiatan sambungan haram daripada tapak pertanian berhampiran itu sejak Januari lalu itu mengakibatkan kerugian sebanyak RM80,000.
Eksekutif Kanan Unit Komunikasi dan Hal Ehwal Pengguna SPAN, Loh Pit Mui berkata, serbuan tersebut hasil aduan terima pihaknya daripada Pengurusan Air Selangor Sdn. Bhd. (Air Selangor) berhubung aktiviti tidak bertanggungjawab berkenaan.
“Siasatan mendapati modus operandi mereka dengan melakukan sambungan paip sepanjang 200 meter sebelum tetiang meter milik sebuah tapak pertanian berhampiran tapak projek tersebut.
“Sambungan paip itu disalurkan ke dalam kawasan tapak pembinaan iaitu di rumah kongsi pekerja bagi kegunaan harian dan lain-lain aktiviti berkaitan,” katanya dalam sidang akhbar di sini hari ini.
Beliau menjelaskan, hasil ujian klorin di kolah takungan dalam kawasan rumah kongsi tersebut didapati merupakan air terawat yang dibekalkan Air Selangor.

Sehubungan itu, Pit Mui menegaskan pihaknya mengeluarkan notis di bawah Seksyen 123(1) Akta Industri Perkhidmatan Air 2006 (Akta 655).
“Sekiranya disabitkan kesalahan boleh didenda tidak melebihi RM100,000 atau dipenjara selama tempoh tidak melebihi satu tahun atau kedua-duanya sekali.
“Selain itu, Air Selangor juga akan mengambil tindakan dengan menuntut kerugian atas segala kerugian setelah siasatan terperinci selesai dijalankan,” katanya. -K!ONLINE


Pakej diskaun pelancongan domestik Perak selepas PKPB berakhir
Oleh SHAARANI ISMAIL

18 November 2020, 5:49 pm
IPOH – Kerajaan negeri Perak akan memperkenalkan pakej diskaun pelancongan domestik yang akan dilaksanakan melalui pihak berkuasa tempatan (PBT) negeri bagi merancakkan semula sektor pelancongan  berikutan pelaksanaan Perintah Kawalan Pergerakan Bersyarat (PKPB) ketika ini.
Pengerusi Jawatankuasa Perumahan, Kerajaan Tempatan dan Pelancongan negeri, Datuk Nolee Ashilin Mohamed Radzi berkata, pakej diskaun pelancongan domestik itu akan diperkenalkan sebaik PKPB yang dilaksanakan ketika ini berakhir pada 6 Disember depan.
“Apabila PKPB ditamatkan nanti, kita akan kembali kepada PKPP (Perintah Kawalan Pergerakan Pemulihan), untuk itu kita akan ada inisiatif pakej pelancongan di bawah PBT.
“Ia adalah pakej pelancongan khusus berupa diskaun yang akan dijual agen pelancongan membabitkan diskaun sehingga RM150 bagi setiap pakej,” katanya kepada pemberita selepas menghadiri Majlis Penyerahan Sumbangan Pensanitasi Tangan di sini tadi. -K! ONLINE


Daya keseimbangan Nora Anne sangat lemah
Oleh NOR SHAFAWATI YUP

18 November 2020, 6:00 pm
SEREMBAN – Ketua Guru Garratt Park School di London, Michael Reeves mengatakan remaja Ireland-Perancis, Nora Anne Quoirin, merupakan kanak-kanak istimewa iaitu tidak mampu menyeimbangkan badan dan berjalan seperti manusia normal lain selain mempunyai masalah pembelajaran serta komunikasi ‘speech delay’.
Michael memberitahu mahkamah, Nora Anne,15, belajar di sekolah khas untuk golongan istimewa itu sejak September 2015 pada usia 11 tahun sehingga 2019 sebelum dia ditemui hilang dan meninggal dunia.
“Ya saya mengenali Nora Anne secara peribadi dan tahu keadaannya, saya pernah menjadi guru ganti Nora Anne apabila gurunya bercuti selain melihatnya beberapa kali ketika waktu makan tengah hari dan di padang permainan.
“Daya keseimbangannya dan postur badannya sangat lemah tidak boleh meluruskan badan, malah keadaan fizikalnya itu menyukarkan Nora Anne terlibat dalam beberapa aktiviti di sekolah,” katanya.
Michael, 59, saksi ke-37 dalam prosiding inkues bagi menentukan punca kematian Nora Anne di hadapan Koroner Maimoinah Aid.
Prosiding yang masuk hari ke-17 itu dijalankan secara penstriman dalam talian berikutan Perintah Kawalan Pergerakan Bersyarat (PKPB).

Dalam dua jam prosiding itu, Michael berkata, dari segi hubungan sosial Nora Anne mempunyai keyakinan diri yang lemah dan sukar menunjukkan ekspresi (perasaan) kepada orang lain.
“Disebabkan msalah fizikal itu, saya juga tidak pernah melihat Nora Anne berlari, sebab takut terjatuh.
“Selain itu, Nora Anne tidak bercakap dengan orang tidak dikenali sebaliknya hanya berkomunikasi dengan kawan-kawan kelasnya yang cukup rapat (empat ke lima orang),” katanya. -K! ONLINE


KPM dan MPB jalin kerjasama siar slot TV Pendidikan
Oleh MOHD. HUSNI MOHD. NOOR

18 November 2020, 5:38 pm
PUTRAJAYA – Kementerian Pendidikan (KPM) dan Media Prima Berhad (MPB)
bersetuju berkerjasama bagi menyiarkan Slot Program TV Pendidikan yang dikenali sebagai [email protected] di saluran NTV7.
KPM dalam satu kenyataan berkata, kerjasama itu adalah inisiatif tambahan kepada siaran slot TV Pendidikan yang sebelum ini disiarkan menerusi saluran TV Okey, RTM dan saluran Tutor TV, di Astro.
Menurutnya, Slot Program TV Pendidikan ini adalah usaha bagi membolehkan murid
mendapat akses kepada bahan pembelajaran, terutama ketika lanjutan Perintah Kawalan Pergerakan Bersyarat (PKPB).
“Inisiatif ini juga adalah untuk meningkatkan akses murid kepada bahan pembelajaran melalui platform alternatif selain daripada pembelajaran dalam talian.
“Sebagai permulaan, slot TV Pendidikan di saluran NTV7 akan mula bersiaran pada
23 November ini sehingga 31 Disember depan,” katanya di sini tadi.
KPM berkata, program itu akan disiarkan selama tiga jam pada setiap Isnin hingga Jumaat dan waktu siarannya pula pada pukul 9 pagi hingga 12 tengah hari.

Pada masa sama, katanya, KPM dan MPB juga sedang dalam rundingan bagi meneruskan slot ini pada tahun 2021.
Mengulas lanjut,  menerusi kerjasama itu juga, jumlah slot TV Pendidikan kini adalah sebanyak sembilan jam sehari.
“Jadual rancangan boleh didapati dengan melayari portal rasmi KPM di www.moe.gov.my atau di media sosial rasmi KPM iaitu Facebook, Instagram dan Twitter @KemPendidikan. -K! ONLINE


11 bubu naga dirampas di Pulau Gedong
Oleh KOSMO!

18 November 2020, 5:01 pm
Oleh NOOR HASLIZA NUSI
GEORGE TOWN – Maritim Malaysia (APMM) merampas 11 unit bubu naga di perairan Pulau Gedong semasa operasi Op Benteng Laut yang dilaksanakan selama tiga hari mulai Ahad lalu.
Pengarah Maritim Negeri, Kepten Maritim Abdul Razak Mohamed berkata, rampasan dilakukan semasa pihaknya mengesan beberapa pelampung serta pancang bertanda yang mencurigakan di kawasan berkenaan.
Menurutnya, hasil pemeriksaan lanjut telah menemui 11 unit bubu naga di lokasi perairan itu.
“Rampasan dilakukan mengikut seksyen 11(3)(a) Akta Perikanan dan kesemua bubu Naga yang dijumpai itu dibawa ke Jeti Pasukan Polis Marin di Batu Uban.
“Menjadi satu kesalahan apabila menangkap ikan dengan cara menggunakan atau mengendalikan peralatan menangkap ikan (bubu naga) tanpa lesen yang sah,” katanya dalam satu kenyataan di sini tadi.

Beliau memberitahu, pihaknya memandang serius aktiviti penggunaan peralatan bubu naga secara haram kerana akan menjejaskan sumber perikanan.
“Sifatnya (bubu naga) yang tidak selektif selain memerangkap anak ikan komersial boleh mengakibatkan kesan buruk terhadap sumber laut dan nelayan pantai,” ujarnya.
Tambahnya,orang awam diminta menghubungi talian kecemasan 24 jam iaitu MERS 999 atau Pusat Operasi Maritim Negeri Pulau Pinang di talian 04-2626146 sekiranya berlaku sebarang kejadian mencurigakan, kecemasan atau kemalangan di laut.
Bubu naga telah diharamkan penggunaannya oleh Jabatan Perikanan Malaysia mulai 1 November 2018. – K! ONLINE


DPMM Johor mohon dana pinjaman khas PKS
Oleh KHAIRUL MOHD. ALI

18 November 2020, 4:57 pm
JOHOR BAHRU – Dewan Perniagaan Melayu Malaysia (DPMM) Johor memohon kerajaan menyediakan dana pinjaman khas bagi membantu usahawan perusahaan kecil dan sederhana (PKS) yang terjejas akibat pandemik Covid-19 di seluruh negara ketika ini.
Pemangku Yang Dipertua DPMM Johor, Muhammad Farhan Basheer berkata, dana berkenaan boleh dibuat secara pembiayaan modal pusingan bagi tempoh 12 bulan.
Katanya, tempoh bayaran balik pinjaman tersebut boleh ditetapkan antara tiga hingga lima tahun tanpa faedah.
“Langkah ini bagi menyelamatkan usahawan PKS yang sebelum ini mencatat jualan tahunan antara RM500,000 hingga RM3 juta daripada gulung tikar. Modal pusingan itu bertujuan menampung pelbagai kos operasi mereka.
“Ini termasuklah kos bahan mentah, logistik dan pengangkutan, gaji, caruman Kumpulan Wang Simpanan Pekerja (KWSP) serta Pertubuhan Keselamatan Sosial (Perkeso) selain bayaran pelbagai bil utiliti dan modal tunai,” katanya dalam satu kenyataan, di sini hari ini.
Selain itu, DPMM Johor juga mencadangkan agar dana khas yang sama diberi keutamaan kepada syarikat PKS yang mengalami masalah aliran tunai bagi mengekalkan tenaga kerja mereka termasuk pekerja mahir.

Pihaknya berkata, gaji yang diterima menerusi subsidi upah Perkeso sebanyak RM600 sebulan kini tidak cukup untuk memenuhi komitmen kerana sebelum pandemik Covid-19, masing-masing memperoleh gaji purata RM2,000 hingga RM3,000 sebulan.
“Kami juga meminta kerajaan memberi perhatian kepada kelangsungan usahawan wanita antaranya dengan menyalurkan peruntukan bagi pembiayaan mikro kredit khas melalui agensi seperti Tabung Ekonomi Kumpulan Usaha Niaga (Tekun), Mara dan Agrobank.
“Mereka juga perlu dibimbing dalam aspek pembungkusan dan pelabelan, merangka strategi pemasaran dan bimbingan teknikal bagi melonjakkan kualiti produk dan prestasi niaga lebih 2,000 usahawan wanita menerusi Program Pembangunan Perniagaan Usahawan Mikro.
“Selain itu, kami juga berharap syarikat bermasalah akibat pandemik Covid-19 tidak disenarai hitam dalam Sistem Maklumat Rujukan Kredit Pusat (CCRIS) dan CTOS Data Systems Sdn. Bhd. sepanjang tempoh program penjadualan semula.
“Usahawan PKS ini mesti diberi sokongan dan bantuan kerana menerusi mereka, dianggarkan seramai 7.3 juta pekerja dan ahli keluarga bernaung dibawah sektor berkenaan,” tambah beliau.-K! ONLINE


ADUN Ketari dikompaun RM1,000 langgar SOP PKPB
Oleh SUBKHI SUDARJI

18 November 2020, 6:03 pm
SEPANG – Ahli Dewan Undangan Negeri (ADUN) Ketari, Young Syefura Othman dikenakan kompaun RM1,000 selepas didapati bersalah melanggar prosedur operasi standard (SOP) Perintah Kawalan Pergerakan Bersyarat (PKPB) di Selangor, baru-baru ini.
Ketua Polis Daerah Sepang, Asisten Komisioner Wan Kamarul Azran Wan Yusof berkata, pihaknya mengesahkan wakil rakyat DAP itu bersalah selepas kertas siasatan diserahkan kepada Pengarah Pendakwaan Selangor minggu lalu.
Katanya, empat rakan yang bersama-sama wakil rakyat itu turut dikenakan kompaun RM1,000 setiap seorang.
“Kes berkenaan dianggap selesai selepas kompaun dikeluarkan terhadap lima individu terbabit yang melanggar SOP PKPB,” katanya ketika dihubungi di sini hari ini.
Sebelum ini, Kosmo! melaporkan, Young Syefura didapati melanggar SOP PKPB selepas gambar beliau bersama-sama empat rakannya ketika meraikan ulang tahun kelahiran wakil rakyat berkenaan di pantai Bagan Lalang, Sepang tular di laman sosial.
Mereka didapati bersalah kerana tidak memakai pelitup muka dan gagal mematuhi penjarakan fizikal. -K! ONLINE


Tepung gandum, minyak masak bersubsidi dirampas
Oleh ROSLIZA MOHAMED

18 November 2020, 5:33 pm
PASIR MAS – Kementerian Perdagangan Dalam Negeri dan Hal Ehwal Pengguna (KPDNHEP) Kelantan berjaya mematahkan cubaan menyeludup keluar tepung gandum dan minyak masak bersubsidi bernilai RM3,824 dalam serbuan di sebuah rumah di Kampung Rahmat dekat Rantau Panjang di sini semalam.
Pengarah KPDNHEP Kelantan, Adnan Abd. Rahman, selain rumah berkenaan, barangan itu juga ditemui di dalam sebuah kereta dan sebuah kenderaan pacuan empat roda yang menjadi transit sementara untuk aktiviti penyeludupan.
Menurutnya, operasi bersepadu itu dilakukan dengan kerjasama Pasukan Polis Marin, Wilayah Tiga Pengkalan Kubor dalam penugasan Operasi Benteng Covid-19 bermula pukul 4 petang hingga 12 malam.
“Hasil risikan mendapati, rumah itu dijadikan tempat transit pengumpulan tepung gandum bersubsidi dengan anggaran kuantiti sebanyak 500 kg yang bernilai RM675.
“Selepas itu, barangan sama turut dijumpai di dalam sebuah kereta jenis Proton Saga dengan kuantiti sebanyak 700 kg minyak masak bernilai RM945,” katanya ketika dihubungi Kosmo! di sini tadi.
Bagaimanapun, katanya, ketika serbuan pemandu kereta itu dapat menghidu kehadiran pihak berkuasa sebelum berjaya melarikan diri.

Kes disiasat mengikut Akta Kawalan Bekalan 1961 kerana disyaki dengan niat melakukan penyeludupan ke negara jiran melalui jalan sungai di sempadan negara. -K! ONLINE


Demonstrasi ganas gegar Bangkok
Oleh KOSMO!

18 November 2020, 5:39 pm
BANGKOK – Penunjuk perasaan prodemokrasi Thailand akan kembali membanjiri jalan-jalan di Bangkok hari ini, sehari selepas enam orang ditembak dengan peluru hidup dalam pertempuran ganas, ketika anggota parlimen mengundi usul rombakan  perlembagaan.
Semalam menyaksikan konfrontasi paling ganas sejak gerakan prodemokrasi bermula pada  Julai lalu.
Polis menggunakan gas pemedih mata dan meriam air untuk menyuraikan demonstrasi  manakala penunjuk perasaan bertempur dengan penyokong monarki dekat bangunan Parlimen.
Perdana Menteri Prayuth Chan-O-Cha  menggesa penunjuk perasaan untuk tidak melakukan kekerasan tetapi menolak menguatkuasakan perintah darurat sekali lagi seperti melarang perhimpunan awam lebih daripada empat orang  selama seminggu seperti pada Oktober lepas.
“Tidak perlu. Ini akan mempengaruhi kestabilan negara.
.”Tidak akan ada orang yang mahu datang atau melabur di sini kerana keyakinan telah terhakis,” kata Prayuth kepada wartawan.

Sebilangan orang ramai ditembak malam semalam tetapi tidak jelas siapa yang melepaskan tembakan.
Timbalan pesuruhjaya polis Bangkok, Piya Tavichai berkata, pegawai-pegawainya  sedang menyiasat kejadian tembakan yang berlaku kira-kira 300 meter dari zon tunjuk perasaan utama.
Beliau berkata, seorang penyokong institusi monarki ditembak di pinggul dan seorang penunjuk perasaan prodemokrasi terkena tembakan di kaki.
“Mangsa selebihnya masih dalam siasatan tetapi fakta kes adalah  kedua-dua belah pihak ditembak dan cedera,” katanya kepada wartawan hari ini.
Bangkok digegarkan oleh demonstrasi yang dipimpin kumpulan pemuda sejak Julai lalu.
Mereka menuntut perlembagaan dirombak dan Prayuth yang merampas kuasa dalam tahun 2014, meletak jawatan.
Semalam  ketika anggota-anggota Parlimen  membahaskan usul rombakan perlembagaan yang dirangka oleh tentera, kumpulan penunjuk perasaan menceroboh sekatan polis dan bergerak ke Parlimen. Polis menggunakan gas pemedih mata dan meriam air untuk menyuraikan mereka.
Lebih 50 orang cedera, kebanyakannya akibat terkena gas pemedih mata, demikian menurut Perkhidmatan Koordinasi Ambulans dan Perubatan yang menyatakan, enam orang telah ditembak.
Polis bagaimanapun menafikan anggotanya menggunakan sama ada peluru getah atau peluru hidup. – AFP


Pemandu teksi wanita pertama di Gaza
Oleh KOSMO!

18 November 2020, 5:50 pm
GAZA – Seorang wanita Palestin melancarkan revolusi tersendiri minggu ini apabila menjadi pemandu teksi wanita pertama di kawasan pedalaman Gaza.
Dalam kawasan Palestin yang miskin, wanita mempunyai hak sama rata dengan lelaki untuk memandu kenderaan tetapi amalan membawa teksi sebelum ini hanya didominasi oleh pemandu lelaki.
“Pada satu hari, saya sedang berbual dengan seorang rakan yang bekerja sebagai pendandan rambut dan bertanya apa pendapatnya jika kami mulakan perkhidmatan teksi untuk wanita?
“Rakan saya berkata itu idea gila,” kata Nayla Abu Jubbah kepada agensi berita AFP.
Tidak mempedulikan pendapat itu, wanita berusia 39 tahun itu terus memakai hijab kepala dan pelitup muka lalu bergerak ke arah kereta yang diparkir di luar rumah.
Nayla membeli hadiah itu hasil jualan harta pusaka selepas kematian ayahnya.

Semudah itu, ibu lima anak itu bergelar pemandu teksi wanita pertama di Gaza.
Tambah Nayla, dia hanya mengambil penumpang yang membuat tempahan awal menerusi telefon pintar.
Nayla mengambil penumpang wanita dan yang membuat tempahan awal sahaja. – AFP
“Apabila ada tempahan daripada pelanggan, saya akan keluar rumah dan memandu pelanggan wanita ke merata tempat seperti majlis perkahwinan dan salun kecantikan,” ujarnya.
Perkhidmatan teksi Nayla terhad untuk pelanggan wanita sahaja. – AFP


Kes kembali tiga digit, empat kematian direkod
Oleh SITI A'ISYAH SUKAIMI

18 November 2020, 5:52 pm
PUTRAJAYA – Kes baharu hari ini kembali kepada tiga digit dengan 660 kes dilaporkan menjadikan jumlah kes positif Covid-19 sebanyak 50,390 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, sebanyak empat kes import membabitkan dua warga Malaysia dan dua warga asing yang tiba dari Turki, India dan Arab Saudi.
“Terdapat pertambahan empat kes kematian hari ini membabitkan tiga wanita dan seorang lelaki menjadikan jumlah kematian Covid-19 sehingga kini sebanyak 322 kes.
“Kes kematian tersebut dilaporkan di Hospital Raja Permaisuri Bainun, Perak dan Hospital Duchess of Kent, Sabah,” katanya pada sidang akhbar di sini hari ini.
Dalam pada itu, beliau berkata, sebanyak 630 kes sembuh direkodkan hari ini dan jumlah kes pulih Covid-19 di seluruh negara sehingga kini sebanyak 37,254 kes.
Ujarnya, terdapat 103 kes positif sedang dirawat di Unit Rawatan Rapi dengan 41 kes daripadanya memerlukan bantuan pernafasan. -K!ONLINE


Sufie Rashid belajar mengaji
Oleh KOSMO!

18 November 2020, 4:28 pm
PETALING JAYA – Penyanyi Sufie Rashid mendedahkan dia tidak pandai mengaji dan masih belajar untuk membaca Iqra’.
Pengakuan tersebut ditulis sendiri oleh Sufie datau nama sebenarnya Muhammad Sufi Rashid, 29, menerusi satu hantaran Instagramnya semalam.
Dalam hantaran tersebut juga, pelantun lagu Aku Sanggup itu memuat naik sekeping gambar memaparkan dia sedang memegang Iqra’.
“Alhamdulillah, minggu kedua mengaji. #sayatakpandaibaca #sayabutahuruf #itsnottoolate (masih belum terlambat),” katanya.
Tanda pagar yang ditulisnya itu mendapat perhatian pengikut Instagramnya.
“Bagus kita mengaku daripada berpura pura. Masa saya minta guru mengaji ajar, saya pun cakap saya buta huruf,” tulis seorang netizen dalam ruangan komen.

“Allah SWT tidak pandang pada hasil, Allah pandang pada usaha,” kata seorang lagi pengikutnya.
Rata-rata memberi sokongan dan kata-kata semangat kepada anak kelahiran Singapura itu.
Malah, ramai yang berpendapat Sufie masih belum terlambat untuk berubah ke arah yang lebih baik. – K! ONLINE


Pejuang senaraikan 12 syarat untuk sokong Belanjawan 2021
Oleh AHMAD SHAHERMAN SHAMSURI

18 November 2020, 4:52 pm
PETALING JAYA- Parti Pejuang Tanah Air (Pejuang) akan menolak Belanjawan 2021 jika kerajaan tidak mengikuti 12 syarat yang dikemukakan parti itu.
Ahli Parlimen Jerlun, Datuk Seri Mukhriz Mahathir berkata, syarat itu adalah untuk memastikan kerajaan tidak boros berbelanja ketika waktu krisis ekonomi dan kesihatan.
“Pertama, tunda semua projek pembangunan premis kementerian yang tidak menjadi keutamaan ketika ini.
“Contohnya, RM65 juta untuk bangunan Kementerian Perdagangan Antarabangsa dan Industri, RM265 juta untuk Jabatan Perdana Menteri (JPM), RM63.9 juta untuk naiktaraf bangunan Kementerian Pembangunan Wanita, Keluarga dan Masyarakat, dan lain-lain lagi yang berjumlah keseluruhan RM736.6 juta,” katanya pada sesi perbahasan Belanjawan 2021 di Bangunan Parlimen hari ini.
Katanya, syarat kedua ialah mengurangkan peruntukan kepada JPM, yang meningkat daripada RM7.9 bilion kepada RM11.7 bilion.
Syarat lain termasuk menunda semua projek mega bernilai RM15 bilion untuk diberikan kepada lebih banyak projek-projek kecil, dan mengurangkan jumlah menteri kabinet serta memotong gaji menteri dan timbalan sebanyak 30 peratus sehingga penularan Covid-19 terkawal.

“Lebih baik buat seperti negara Itali, gugurkan sahaja jawatan-jawatan timbalan menteri buat seketika,” katanya.
Ujarnya, Pejuang juga mahu peruntukan RM8.6 juta kepada Penggerak Komuniti Tempatan dan 85.5 juta kepada Jabatan Hal-Ehwal Khas (Jasa) digugurkan.
“Keenam, pasti sumbangan one-off kakitangan kerajaan memberi keutamaan kepada petugas barisan hadapan dan tambahkan bantuan penjaja kecil yang terkesan Perintah Kawalan Pergerakan (PKP).
“Ketujuh, tambahkan peruntukan untuk memerangi Covid-19 dengan membiayai ‘mass-testing’ bukan sahaja untuk warganegara kita dan juga warga asing, sama ada yang sah atau tidak sah,” katanya.
Lain-lain syarat termasuk sejumlah peruntukan untuk penciptaan vaksin Covid-19 tempatan, tambahan peruntukan untuk penyakit tidak berjangkit, pinjaman tanpa faedah untuk industri kecil dan sederhana, unjuran baharu hasil dan nilai Keluaran Dalam Negara Kasar (KDNK) dan mengarahkan bank melanjutkan moratorium pinjaman selain membenarkan pencarum mengeluarkan wang Kumpulan Wang Simpanan Pekerja. -K! ONLINE


Kerajaan NS haramkan lapan ajaran sesat
Oleh ZAKKINA WATI AHMAD TARMIZI

18 November 2020, 4:03 pm
SEREMBAN – Sebanyak lapan ajaran sesat atau ajaran salah kerana menyeleweng daripada akidah Ahli Sunnah Wal-Jamaah diharamkan di Negeri Sembilan berdasarkan fatwa yang dikeluarkan oleh Majlis Fatwa Negeri, hari ini.
Menteri Besar, Datuk Seri Aminuddin Harun berkata, beliau menerima pembentangan daripada Jabatan Mufti Negeri Sembilan mengenai isu pewartaan fatwa beberapa golongan difatwakan haram di negeri ini.
“Antara lapan golongan ajaran sesat yang diharamkan di negeri ini adalah golongan anti hadis, Ajaran Tapediri 65 atau Ba Tha Mim 114, Ajaran dan Fahaman Hizbut Tahrir, upacara dan amalan Perbomohan IBrahim Mat Zin , ajaran Zikir Alunan Zat Cinta/Hikmah Al-Fatihah daripada Mohd. Zaman Mohd. Noor dan ajaran Millah Abraham @ IBrahim.
“Mufti telah membentangkan ajaran golongan yang diharamkan dan kita berharap masyarakat dapat menilai sesuatu ajaran dibawa oleh kumpulan tertentu dan mereka yang terlibat dapat kembali ke pangkal jalan,” katanya dalam sidang akhbar selepas mempengerusikan Mesyuarat Mingguan Exco di Wisma negeri hari ini.
Dalam pada itu, menurut Aminuddin, kerajaan negeri sedang mempergiat usaha bagi memastikan isu pokok tumbang dapat diselesaikan dengan kadar segera.
“Isu pokok tumbang ini sudah menjadi isu hangat sehingga melibatkan kematian baru-baru ini. Kami sedia maklum mengenai perkara berkenaan dan berharap semua pemilik tanah dapat mengambil perhatian yang sewajarnya.

“Kami tidak boleh sesuka hati menebang pokok yang berada di dalam tanah milik individu terbabit. Bagaimanapun, pihak kerajaan negeri melalui Pihak Berkuasa Tempatan (PBT) bersedia untuk membantu,” katanya.
Katanya lagi, pihak kerajaan juga sedang menulis surat kebenaran permohonan kepada pemilik tanah yang mempunyai pokok yang boleh membahayakan orang ramai untuk ditebang.
Baru-baru ini, seorang wanita maut apabila kenderaan yang dipandunya dihempap pokok getah berusia lebih 70 tahun dalam kejadian di Kilometer 5, Jalan Keru – Batu Belang, Tampin. – K! ONLINE.


17 PATI Indonesia kantoi, dikesan oleh dron tentera
18 November 2020, 4:54 pm
PETALING JAYA- Seramai 17 pendatang asing tanpa izin (PATI) ditangkap selepas pergerakan mereka dikesan dron yang dioperasikan oleh dron Bahagian Staf Perisikan Pertahanan (BSPP) Tentera Darat.
Markas Divisyen Ketiga Infantri Malaysia dalam satu kenyataan memaklumkan, Pasukan Tindak Cepat diatur gerak untuk membuat penjejakan hasil maklumat Tim Dron BSPP yang mengesan pergerakan mencurigakan di Ladang Kurnia, Bandar Penawar di Kota Tinggi, Johor pukul 4.30 pagi tadi.
“Serbuan dilakukan pada pukul 4.30 pagi telah berjaya menahan 17 PATI Indonesia terdiri daripada sembilan lelaki dan lapan wanita berusia sekitar 19 hingga 43 tahun yang baru tiba dari Indonesia.
“Nilai rampasan keseluruhan tangkapan dianggarkan berjumlah RM 8,470 melibatkan wang tunai RM 1,328 dan 7,009,000 Rupiah (RM 2,043) bersama 14 telefon bimbit dan tiga utas jam tangan,” katanya dalam satu kenyataan hari ini.
Kesemua PATI ditahan dan dibawa ke Markas Taktikal Tanjung Sepang untuk menjalani pemeriksaan dan saringan COVID-19 sebelum diserahkan kepada pihak Jabatan Imigresen Malaysia. Laporan Polis telah dibuat di Balai Polis Bayu Damai. -K! ONLINE


Didakwa tipu pelaburan RM38,000
Oleh NUZULSHAM SHAMSUDDIN

18 November 2020, 3:54 pm
KUALA LUMPUR – Seorang pengarah syarikat pelaburan mengaku tidak bersalah di Mahkamah Majistret di sini hari ini atas pertuduhan menipu seorang wanita berhubung satu pelaburan tahun lalu.
Tertuduh Tan Chee Hoo,44, membuat pengakuan tidak bersalah itu selepas pertuduhan dibacakan dalam bahasa Mandarin terhadapnya di hadapan Majistret Mohamad Fared Abdul Latif
Mengikut pertuduhan, tertuduh didakwa telah menipu Chue Sow Mei, 44, dengan memperdayanya, tertuduh akan memberikan keuntungan dalam pelaburan X Wallet dan dengan curangnya telah mendorong mangsa menyerahkan wang berjumlah RM38,000.
Kesalahan itu didakwa dilakukan di sebuah unit rumah, Kondominium Sri Desa, Jalan Klang Lama antara 5 dan 6 November 2019 mengikut Seksyen 420 Kanun Keseksaan yang memperuntukkan hukuman penjara tidak kurang setahun dan tidak maksimum 10 tahun dan sebat dan juga boleh dikenakan denda jika sabit kesalahan.
Dalam prosiding sama, tertuduh turut mengaku tidak bersalah atas pertuduhan pilihan iaitu dengan cara penipuan, mengalihkan harta milik mangsa dan jumlah sama yang telah dimasukkan ke dalam akaun RHB milik tertuduh pada tempat dan tarikh sama.
Bagi pertuduhan pilihan itu, pendakwaan dikemukakan 424 Kanun Keseksaan yang memperuntukkan hukuman penjara maksimum lim tahun atau denda atau keduanya-duanya jika sabit kesalahan.

Terdahulu Timbalan Pendakwa Raya Lim Choo Yi menawarkan jaminan RM12,000 terhadap tertuduh.
Bagaimanapun peguam Edmond Teh yang mewakili tertuduh memohon jumlah ikat jamin itu dikurangkan dengan alasan tertuduh tidak mempunyai rekod jenayah selain memberikan kerjasama kepada pihak berkuasa sepanjang siasatan dijalankan.
Selepas mendengar permohonan kedua-dua belah pihak, Majistret Mohamad Fared membenarkan tertuduh diikat jamin RM3,500 dengan seorang penjamin dan menetapkan 4 Januari 2021 untuk sebutan semula kes. – K!ONLINE


Bekas Ketua Perkhidmatan Pelanggan syarikat telekomunikasi pula direman
Oleh NOR IDAYU BOSRO

18 November 2020, 3:36 pm
PUTRAJAYA – Seorang bekas Ketua Perkhidmatan Pelanggan syarikat telekomunikasi direman selama lima hari bermula hari ini bagi membantu siasatan kes rasuah melibatkan sindiket penipuan SMS.
Perintah reman sehingga 22 November depan itu dikeluarkan oleh Majistret Siti Roslizawati Mohd Zanin di Mahkamah Majistret Putrajaya selepas membenarkan permohonan pihak Suruhanjaya Pencegahan Rasuah Malaysia (SPRM).
Ini menjadikan jumlah penahanan reman berkaitan kes sindiket penipuan SMS adalah seramai 17 orang.
Menurut sumber, suspek perempuan berusia 46 tahun itu ditahan di Ibu Pejabat SPRM Putrajaya kira-kira pukul 11 malam semalam selepas hadir memberi keterangan.
Sementara itu, pada hari sama, seramai tiga individu termasuk dua pengarah syarikat dan seorang pegawai syarikat telekomunikasi dibebaskan dengan jaminan.
Difahamkan, mereka yang terlibat dipercayai telah memberi dan menerima wang rasuah untuk tujuan mendapatkan maklumat data peribadi pelanggan yang menggunakan pelan prabayar.

Nombor telefon yang diperoleh akan digunakan oleh sindiket penipuan penyedia kandungan menerusi SMS dengan mengenakan bayaran langganan tanpa pengetahuan dan persetujuan daripada pengguna,” katanya.
Kes disiasat mengikut Seksyen 16 Akta SPRM 2009. – K! ONLINE.


Limpahan cahaya ungu simbolik Sambutan Hari Anak Pramatang
Oleh ZAKI SALLEH

18 November 2020, 3:33 pm
IPOH – Nyalaan lampu berwarna ungu menerangi Bulatan Sultan Yussuf dan Dewan Bandaran di sini sebagai tanda sokongan Majlis Bandaraya Ipoh (MBI) sempena Sambutan Hari Anak Pramatang Sedunia 2020 semalam.
Limpahan cahaya yang turut menarik perhatian orang ramai yang melalui kawasan tersebut dinyalakan selama empat jam bermula pukul 8 malam.
Datuk Bandar Ipoh, Datuk Rumaizi Baharin berkata, ia sebagai tanda simbolik pihaknya kepada Hospital Raja Permaisuri Bainun (HRPB) bagi menyokong sambutan berkenaan.
Katanya, nyalaan lampu ungu tersebut adalah sebagai tanda sokongan MBI terhadap anak yang dilahirkan pramatang.
“Kita memilih Bulatan Sultan Yussuf dan Dewan Bandaran sebagai ikonik bandar ini.
“Antara bangunan yang pernah memasang lampu ungu adalah Empire State Building di New York dan Menara Kuala Lumpur,” ujarnya dalam satu kenyataan di sini hari ini.

Kelahiran pramatang yang juga dikenali sebagai kelahiran pramasa atau prematur, berlaku apabila bayi dilahirkan sebelum lengkap minggu ke-37 kehamilan.
Kebanyakan bayi pramatang berkembang dan membesar dengan baik namun mempunyai risiko yang lebih tinggi terhadap masalah selepas kelahiran.
Dianggarkan lima peratus daripada kelahiran adalah pramatang. – K! ONLINE.


Beri 50 peratus peruntukan Jasa kepada Sabah- Wilfred Tangau
18 November 2020, 3:44 pm
PETALING JAYA- Ahli Parlimen Tuaran, Datuk Seri Wilfred Madius Tangau berkata, peruntukan yang terlalu besar untuk Jabatan Hal-Ehwal Khas (Jasa) dilihat sebagai satu usaha ‘politicking’ daripada pihak kerajaan.
Katanya, ia merupakan satu percubaan menggunakan duit pembayar cukai untuk tujuan berpolitik yang bertentangan dengan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang mahu semua pihak menghentikan permainan politik.
“Tuaran meminta kerajaan memansuhkan sahaja Jasa, dan peruntukan 85.5 juta tersebut diagih-agihkan kepada negeri-negeri yang sangat memerlukan peruntukan pembangunan.
“Tuaran meminta 50 peratus daripada peruntukan tersebut diberikan khas kepada Sabah memandangkan Sabah berisiko menjadi Wuhan atau Milan di Malaysia,” katanya ketika sesi perbahasan Belanjawan 2021 di Bangunan Parlimen hari ini.
Ujarnya, Sabah masih ketinggalan dari segi prasarana kesihatan berbanding negeri-negeri lain di Malaysia.
“Contohnya, Sabah mempunyai bilangan katil hospital yang paling rendah, terlalu sikit bilangan kakitangan profesional untuk mengendalikan prasarana kesihatan dan menerima peruntukan menaiktaraf kesihatan paling rendah,” katanya.

Katanya, Sabah hanya mampu mengambil 2,500 sampel Polymerase Chain Reaction (PCR) Covid-19 sehari berbanding 4,000 hingga 7,000 sehari sampel yang diterima dalam sehari di negeri itu. -K! ONLINE


Salah guna subsidi upah, 388 aduan diterima
18 November 2020, 4:49 pm
PETALING JAYA- Sebanyak 388 aduan diterima Pertubuhan Keselamatan Sosial (Perkeso) mengenai penyalahgunaan program subsidi upah (PSU) oleh majikan melibatkan dana RM20 juta.
Menteri Sumber Manusia, Datuk M. Saravanan berkata, sehubungan itu, pihak Perkeso akan menggantung bayaran kepada majikan-majikan yang disyaki membuat tuntutan palsu sehingga siasatan ke atas aduan-aduan tersebut selesai.
“Daripada jumlah aduan, 156 kes telah dikenalpasti dan kerajaan dalam proses menuntut kembali bayaran tersebut.
“232 kes lagi masih di dalam proses inkuiri bagi melengkapkan maklumat aduan,” katanya pada sesi Dewan Rakyat pagi tadi di Bangunan Parlimen hari ini.
Beliau menjawab soalan Charles Santiago (PH-Klang) yang ingin tahu mengenai bilangan syarikat yang menerima bantuan subsidi upah dan terpaksa gulung tikar, serta bilangan majikan yang menerima subsidi upah tetapi tidak menyalurkan wang tersebut kepada pekerja dan hukuman terhadap mereka.
Ujar Saravanan, Perkeso turut bekerjasama dengan Suruhanjaya Pencegahan Rasuah Malaysia (SPRM) dan lima kes sedang disiasat SPRM dan satu kes tangkapan diaaut di Kedah pada 6 Oktober lalu.

“Perkeso turut mengenalpasti dan menyenaraihitam 5,537 majikan yang telah melanggar syarat dan terma PSU.
“Antara kesalahan yang pemberhentian pekerja dan tidak membayar caruman kepada Perkeso,” katanya. -K! ONLINE


Kadar kematian Covid-19 di Malaysia rendah – Dr. Rohaizat
Oleh MOHD. HUSNI MOHD. NOOR

18 November 2020, 3:41 pm
PUTRAJAYA – Kementerian Kesihatan Malaysia (KKM) mendedahkan kadar kematian di Malaysia akibat Covid-19 masih berada pada tahap rendah iaitu sembilan kematian bagi setiap sejuta penduduk.
Timbalan Ketua Pengarah Kesihatan (Perubatan), Datuk Dr. Rohaizat Yon berkata, berdasarkan data antarabangsa, Worldometer.info, kematian bagi setiap satu juta penduduk di Amerika Syarikat adalah 741, United Kingdom (732), Indonesia (54) dan Filipina (70).
Beliau berkata, analisis juga menunjukkan kematian Covid-19 di negara ini kebanyakannya terdiri daripada pesakit berusia 50 tahun ke atas iaitu sebanyak 85.4 peratus.
“Lain-lain faktor utama yang turut menyumbang kepada kematian pesakit Covid-19 di Malaysia adalah bilangan komorbiditi yang dihidapi seperti penyakit darah tinggi, penyakit kencing manis dan penyakit jantung serta jangkamasa pesakit mendapatkan rawatan di fasiliti kesihatan.
“Pelbagai strategi dirancang dan dilaksanakan oleh KKM telah menunjukkan kesan positif di mana kadar kematian yang direkodkan setakat ini di Malaysia adalah 0.6 peratus masih rendah berbanding rekod kematian di negara lain,” katanya menerusi kenyataan dikongsi Facebook KKM, hari ini
Rohaizat berkata, perjuangan dalam memutuskan rantaian penularan Covid-19 ini masih belum selesai dan kementerian masih berusaha bagi mempertingkatkan kadar sembuh dan mengurangkan kadar kematian Covid-19.

Beliau berkata, kementerian juga akan terus meningkatkan tahap penyampaian kesihatan kepada semua pesakit sama ada pesakit Covid-19 atau pesakit bukan Covid-19.
Menurutnya, KKM akan sentiasa memastikan kesiapsiagaan fasiliti hospital termasuk kelengkapan Unit Rawatan Rapi dan alat bantuan pernafasan (ventilator), Pusat Kuarantin dan Rawatan Covid-19 Berisiko Rendah (PKRC).
“KKM juga akan memastikan kesiapsiagaan makmal, pengagihan pakaian perlindungan diri (PPE) dan konsumabels serta mobilisasi anggota kesihatan turut berada pada tahap yang lebih optimum,” katanya.
Katanya, sehingga kini, dunia masih bergelut memerangi pandemik Covid-19 dan pelbagai usaha dilaksanakan di peringkat global mahupun Malaysia untuk memenangi peperangan ini.
Justeru, katanya, kerjasama yang diberikan oleh seluruh rakyat Malaysia dalam mematuhi prosedur operasi standard (SOP) dan pengorbanan besar petugas barisan hadapan serta petugas belakang tabir sangat dihargai. – K! ONLINE.


Restoran The 39 tawar menu pesta cahaya
Oleh KOSMO!

19 November 2020, 9:28 pm
KUALA LUMPUR – Meskipun negara menyambut Hari Deepavali dalam suasana berbeza dalam pandemik Covid-19, cita rasa dan selera untuk menikmati makanan kegemaran yang sinonim dengan penganut agama Hindu tidak berbeza.
Maruku, nasi beriani, roti nandan ayam tandoori adalah antara menu popular yang menjadi pilihan masyarakat daripada pelbagai latar belakang, umur dan agama.
Bagi memeriahkan lagi perayaan festival cahaya itu, Restoran The 39, Hotel Perdana Kuala Lumpur City Centre membawa konsep perayaan tersebut dalam hidangan promosi yang ditawarkan kepada pengunjungnya bermula 12 November lalu.
Menurut makluman promosi hotel tersebut, menu yang terdiri daripada roti nan dan ayam tandoori bersama nasi putih stim dan pelbagai hidangan lain ditawarkan kepada pengunjung pada harga bermula RM18 sahaja.
Lebih menarik, hidangan menyelerakan itu dapat dinikmati dari tingkat 39 dengan berlatarbelakang Menara Kuala Lumpur dan pemandangan bandar raya ibu kota yang indah bercahaya pada waktu malam.
Hotel Perdana Kuala Lumpur City Centre yang merupakan milik Permodalan Nasional Berhad diuruskan Attana Hotels & Resorts Sdn. Bhd.


Kadar dividen KWSP bakal terjejas
Oleh MUHAMMAD IKHWAN IDERIS

19 November 2020, 10:36 pm
KUALA LUMPUR – Pengeluaran tunai dalam kuantiti besar daripada Kumpulan Wang Simpanan Pekerja (KWSP) berpotensi menjejaskan kadar pulangan dividen tabung simpanan persaraan itu dalam tempoh jangka panjang.
Pensyarah Kanan Putra Business School, Universiti Putra Malaysia, Prof. Madya Dr. Ahmed Razman Abdul Latiff berkata, program i-Lestari dan i-Sinar dijangka menyaksikan pengeluaran berjumlah RM45 bilion.
Jelasnya, dengan inisiatif pengurangan kadar caruman KWSP melibatkan nilai RM8 bilion tahun ini, ditambah RM9 bilion lagi tahun depan, impak keseluruhan kepada KWSP diunjurkan sekitar RM60 bilion.
“Itu jumlah kos peluang yang hilang bagi KWSP. Untuk tahun lalu, KWSP mengumumkan dividen 5.45 peratus bagi simpanan konvensional dan lima peratus simpanan shariah, melibatkan jumlah pembayaran RM45.82 bilion.
“Sekiranya KWSP ingin memberi dividen sekurang-kurangnya lima peratus tahun ini, anggaran jumlah yang diperlukan adalah RM46 bilion,” katanya kepada pemberita semalam.
Menurut Ahmed Razman, berhubung kadar dividen tahun ini, KWSP menyatakan mereka mempunyai mandat untuk memberikan pulangan sekurang-kurangnya 2.5 peratus dan mengatasi kadar inflasi sebanyak dua peratus dalam tempoh tiga tahun berturut-turut.

Tambahnya, KWSP berkemungkinan besar mampu memenuhi mandat berkenaan, dengan kadar inflasi yang rendah tahun ini namun kadar pulangan minimum mungkin menimbulkan rasa tidak puas hati rakyat dan sasaran pemberian RM46 bilion adalah lebih realistik.
“Sekiranya KWSP terus mengekalkan strategi biasa, mereka tidak mampu membayar sebanyak itu, jumlah pembayaran dividen oleh KWSP memperlihatkan trend penurunan dengan RM45.82 bilion pada 2019, RM47.3 bilion (2018) dan RM48.13 bilion (2017).
“Mereka mungkin terpaksa menjual ekuiti dan saham di pasaran, yang seterusnya menambah kehilangan kos peluang serta berpotensi menjejaskan pulangan dividen untuk jangka panjang,” katanya.
Dalam pada itu, Pengarah Pusat Pengurusan Penyelidikan Universiti Kewangan Islam Global (Inceif), Prof. Madya Dr. Baharom Abdul Hamid berkata, pencairan aset oleh KWSP boleh menggoncang ekonomi negara disebabkan kedudukannya sebagai pelabur gergasi di pasaran domestik.
Menurutnya, pegangan aset KWSP berlainan dengan dana lain seperti Amanah Saham Bumiputera mahupun Tabung Haji kerana pengeluaran simpanan KWSP secara besar-besaran amat jarang berlaku.
“KWSP mungkin terpaksa menjual aset mereka yang paling cair dan aset sebegini kebiasaannya banyak memberikan keuntungan.
“Sudah pasti KWSP terjejas dengan perkembangan semasa, isunya adalah sejauh mana,” katanya.


Dapur It’am Sifar Lapar di 24 masjid dan surau
Oleh NOR IDAYU BOSRO

19 November 2020, 11:33 pm
PUTRAJAYA – Tidak dinafikan, pandemik Covid-19 banyak memberi kesan kepada pendapatan sebahagian lapisan masyarakat di negara ini.
Prihatin dengan nasib golongan yang terjejas, Menteri di Jabatan Perdana Menteri (Hal Ehwal Agama), Datuk Seri Zulkifli Al-Bakri mengambil inisiatif mewujudkan Dapur It’am Sifar Lapar.
“Saya amat prihatin akan perkara ini dan sentiasa berusaha untuk memastikan sekurang-kurangnya ada makanan di atas meja di setiap rumah.
“Oleh itu, muncul insiatif Dapur It’am Sifar Lapar yang melibatkan 24 buah masjid dan surau di Wilayah Persekutuan Kuala Lumpur, Putrajaya dan Labuan,” katanya menerusi Facebook hari ini.
Zulkifli berkata, program ala soup kitchen itu dilaksanakan secara bergotong-royong dengan mematuhi prosedur operasi standard yang telah ditetapkan.
Beliau mengajak sesiapa individu yang lapar untuk ke masjid bagi mendapatkan pek makanan yang disediakan.

“Makanan yang sudah dimasak akan dibungkus untuk edaran kepada golongan sasar yang telah ditetapkan,” katanya.
Program Dapur It’am Sifar Lapar yang dilaksanakan di 24 masjid dan surau terpilih ditangguhkan sementara sebelum ini berikutan Perintah Kawalan Pergerakan Bersyarat yang dilaksanakan di seluruh Kuala Lumpur.
Golongan sasar yang terlibat terdiri daripada anak kariah kawasan Projek Perumahan Rakyat, Projek Perumahan Awam, pelajar-pelajar sekolah yang telah dikenal pasti termasuk kategori asnaf, pelajar institusi pengajian tinggi awam dan swasta serta rakan kejiranan bukan Muslim yang memerlukan.
Agihan makanan itu dibuat secara mingguan untuk 300 orang penerima seminggu sekali mengikut hari yang telah ditetapkan iaitu berjumlah empat kali dalam sebulan dari Oktober hingga Disember.
Inisiatif itu boleh diikuti di Facebook Program Dapur It’am Sifar Lapar. -K! ONLINE


Kesan mendakan bau punca LRA Rantau Panjang henti tugas
Oleh MOHD YUNUS YAKKUB

19 November 2020, 9:27 pm
SHAH ALAM – Henti tugas sementara Loji Rawatan Air (LRA) Rantau Panjang semalam disebabkan baki kesan mendakan bau di sekitar muka sauk berikutan pencemaran sebelum ini.
Lembaga Urus Air Selangor (LUAS) berkata, penemuan tersebut hasil siasatan menyeluruh di kawasan pencemaran di Sungai Sembah yang mengesan bau 1 Ton.
“Pencemaran bau tersebut disyaki berpunca daripada baki kesan-kesan bau yang terdapat di tebing sungai atau kemungkinan mendakan di kawasan sekitar muka sauk ekoran insiden pencemaran bau yang lalu berikutan aliran sungai yang tinggi semalam.
“LUAS telah mengaktifkan pengepaman air kolam alternatif di Bestari Jaya bagi tujuan aliran air secara graviti serta menaikkan satu pintu baraj Bestari Jaya bagi tujuan ‘flushing’ dan mempercepatkan aliran ke hilir sungai,” katanya dalam kenyataan di laman rasmi Facebooknya hari ini.
LUAS menambah, aliran air Sungai Selangor juga mencatatkan bacaan yang tinggi iaitu 12,765 JLH (juta liter sehari) pukul 9 malam semalam dan membantu proses ‘flushing’.
Jelas LUAS, tindakan mitigasi berkenaan berjaya mengekang pencemaran tersebut dan LRA Rantau Panjang telah dapat beroperasi semula kurang daripada tempoh tiga jam, iaitu pukul 9.30 malam.

Kosmo! sebelum ini melaporkan LRA Rantau Panjang terpaksa dihenti tugas pukul 7.10 petang selepas 10 minit mengesan pencemaran bau seakan bahan pelarut di muka sauk LRA berkenaan.
Pada 10 November lalu, LRA Rantau Panjang antara empat LRA terpaksa dihenti tugas susulan pencemaran bau bahan pelarut.
Penutupan itu disebabkan tindakan sebuah premis penstoran yang membuang sisa industri menerusi lurang kumbahannya sehingga memasuki Loji Rawatan Kumbahan Indah Water Konsortium di Taman Velox sebelum mengalir ke Sungai Selangor. -K!ONLINE


Mior Faridalathrash bakal Ketua Polis Perak
19 November 2020, 10:02 pm
PETALING JAYA – Polis Diraja Malaysia (PDRM) mengumumkan pertukaran dan kenaikan pangkat sembilan pegawai kanannya berkuat kuasa 21 Disember ini.
Ketua Komunikasi Korporat PDRM, Urus Setia Ketua Polis Negara, Datin Seri Asmawati Ahmad berkata, Timbalan Pengarah Siasatan dan Perundangan Jabatan Siasatan Jenayah Bukit Aman, Datuk Mior Faridalathrash Wahid dilantik sebagai Ketua Polis Perak dengan memangku pangkat Komisioner Polis.
Katanya, Ketua Cawangan Khas Perak, Datuk Mazlan Santarai pula dilantik sebagai Timbalan Ketua Polis Perak dengan memangku pangkat Deputi Komisioner (DCP).
“Selain mereka, Ketua Penolong Pengarah Kepolisan Komuniti, Jabatan Pencegahan Jenayah dan Keselamatan Komuniti (JPJKK) Bukit Aman, Datuk Mustafa Khan Abdul Samat akan menyandang jawatan Timbalan Pengarah (Perancangan Strategik) JPJKK Bukit Aman dengan memangku pangkat DCP.
“Turut terlibat dalam pertukaran ini, Ketua Penolong Pengarah (Siasatan Jenayah Korporat dan Kewangan) Jabatan Siasatan Jenayah Komersial (JSJK) Bukit Aman, Datuk S. Sasikala Devi. Beliau dilantik sebagai Timbalan Pengarah (Siasatan), JSJK Bukit Aman yang akan memangku pangkat DCP,” katanya dalam satu kenyataan hari ini.
Menurutnya lagi, Penolong Pengarah E2, Cawangan Khas Bukit Aman, Senior Asisten Komisioner (SAC) Shazeli Kahar dilantik sebagai Ketua Cawangan Khas Perak.

“SAC R. Munusamy dilantik sebagai SAC Bahagian Pentadbiran Maktab PDRM, Kuala Lumpur manakala Asisten Komsioner (ACP) Mohamad Mashdik Yahya dinaikkan pangkat SAC dan menyandang jawatan Penolong Pengarah E2, Cawangan Khas Bukit Aman.
“ACP Mohamad Abd. Hamid dilantik sebagai Ketua Pusat Pengajian Sains Penyiasatan dan Pendakwaan, Maktab PDRM Kuala Lumpur dengan memangku pangkat SAC,” ujarnya.
Tambah Asmawati, Ketua Jabatan Siasatan Jenayah Narkotik (JSJN) Kedah, ACP Mohd. Zaki Ashar dilantik sebagai Penolong Pengarah Narkotik (Risikan) Zon I, JSJN Bukit Aman. – K! ONLINE


Sediakan dana jika mahu tukar perniagaan baharu -PPMPM
Oleh KOSMO!

19 November 2020, 9:33 pm
KUALA LUMPUR – Persatuan Pengusaha Majlis Perkahwinan Malaysia (PPMPM) meminta kerajaan menyediakan dana atau geran untuk membolehkan usahawan yang terlibat dalam industri tersebut memohon untuk dijadikan modal bagi memulakan bidang perniagaan baharu.
Setiausaha Agung persatuan berkenaan, Arabath Ali Arul Alavudeen berkata, dana tersebut seharuskan disediakan secepat mungkin bagi membolehkan mereka yang terjejas dapat meneruskan kelangsungan hidup.
“Kami mengalu-alukan kenyataan daripada Menteri Pembangunan Usahawan dan Koperasi, Datuk Seri Dr. Wan Junaidi Jaafar untuk menukar bidang perniagaan yang bersesuian daripada bidang perkahwinan,” katanya dalam satu kenyataan yang dikeluarkan di sini semalam.
Menurut Arabath Ali, dianggarkan sebanyak 150,000 majlis perkahwinan masih tertangguh di seluruh negara semenjak Perintah Kawalan Pergerakan berkuatkuasa pada bulan April lalu.
Jelasnya, hanya lima peratus sahaja yang melangsungkan perkahwinan atau pernikahan mereka melalui online dan yang baki perkahwinan masih menunggu untuk melangsungkan perkahwinan selepas keadaan pulih.
“Ini menunjukan majlis keramaian adalah budaya masyarakat malaysia yang tidak dapat dihapuskan dengan perkembangan teknologi atau pandemik yang bersifat sementara,” ujarnya.

Arabath Ali mengulas kenyataan Wan Junaidi baru-baru ini yang meminta pemain industri perkahwinan yang terjejas bertukar kepada bidang perniagaan lain yang bersesuaian pada masa sekarang.
Beliau menerangkan, perkara tersebut perlu dipertimbangkan ekoran suasana perkahwinan di negara ini yang telah berubah seiring dengan kebiasaan baharu.


Wanita ditikam suami kerana keluar bekerja
Oleh NORLIA RAMLI

19 November 2020, 10:30 pm
BALING – Seorang pekerja kilang cedera parah akibat ditikam suami sendiri dalam kejadian di sebuah rumah di Kampung Iboi, Kupang di sini semalam.
Dalam kejadian kira-kira pukul 7 pagi itu, mangsa berusia 36 tahun bertengkar dengan suaminya berusia 33 tahun yang berada di luar rumah.
Ketua Polis Daerah Baling, Superintendan Syed Basri Syed Ali memberitahu, suspek kemudian bertindak menendang pintu dapur dan meluru masuk ke dalam rumah.
“Suspek terus masuk ke dalam bilik isterinya dengan memegang pisau pendek dan berlaku pergelutan sebelum suspek dilihat keluar dari bilik tersebut untuk melarikan diri.
“Ibu mangsa kemudian masuk ke dalam bilik berkenaan dan mendapati anaknya mengalami cedera di perut,” katanya dalam satu kenyataan di sini hari ini.
Kata beliau, wanita terbabit terus menghubungi jiran untuk mendapatkan bantuan.

Menurutnya, mangsa kini dirawat di Hospital Sultan Abdul Halim di Sungai Petani dekat sini dan dilaporkan berada dalam keadaan stabil.
“Mangsa didapati ditikam sebanyak dua kali di tempat berbeza di bahagian perut sebelah kiri dengan kedalaman tikaman kira-kira tiga sentimeter,” ujarnya.
Katanya, kejadian dipercayai berlaku selepas suspek berang dengan tindakan mangsa bekerja di sebuah kilang di Kulim dekat sini tanpa memberitahunya terlebih dahulu sebagai seorang suami.
Tambahnya, suspek sedang diburu dan kes disiasat mengikut Seksyen 307 Kanun Keseksaan. – K! ONLINE